Kļava Mirdza

Kaķēnijas pasaka

Mirdza Kļava

kaķēnijas pasaka

.

Tas notika pirms sākās  kēnijas pasaka

Bija pelēcīga diena, kad viss izskatās pelēks, un kā melns mākonis uzmācas doma, ka nekādi brīnumi nevar notikt. Piegāju pie loga, klausījos lietus lāšu pakšķēšanu uz palodzes. Atmiņā pieteicās skumja mūzika. Nezin kāpēc ienāca prātā - pasaulē esot tāda kaķu valsts Kaķēnija. Tam gan nenoticēju, tomēr būtu interesanti uzzināt, kā viņi tajā Kaķēnijā dzīvo. Pēkšņi ieskanējās durvju zvans. Nevienu ciemiņu todien necerēju sagaidīt. Kad atvēru durvis, izbrīnījusies paliku stāvam pie sliekšņa kā grīdai pielīmēta. Ieraudzīju kāpņu telpas pustumsā baltu, skaistu kaķenīti. Viss viņai bija balts - pati balta, mētelītis balts, zābaciņi balti, pat plecu soma balta un lietussargs arī balts, tikai acis zilas kā neaizmirstulīšu ziedi.

-    Labdien, - kaķenīte laipni sveicināja, - esmu Kaķēnijas lielākā laikraksta "Labrīt, Kaķēnija" žurnāliste. Vai drīkstu ar jums aprunāties?

-    Lūdzu, ienāciet, - atjēgusies no pirmā pārsteiguma, atrāvos no grīdas.

Apsēdāmies pie galda. Pirmā iesāka runāt kaķenīte:

-    Man ir lūgums, lai jūs izlasiet Runča Sapņotāja sacerējumu par Kaķēniju.

-    Kāpēc jūs izvēlējāties tieši mani?

-    Mēs kopīgi ar Runci Sapņotāju atvērām cilvēku telefonu grāmatu un, tajā lappusē, kas nejauši atšķīrās, es ar ķepu vilku pa telefona numuriem. Tā sagadījās - ķepa apstājās pie jūsu uzvārda.

-    Varbūt mazliet pastāstiet par Runci Sapņotāju, - es kļuvu ziņkārīga.

-    Centīšos izteikties īsi, - baltā kaķenīte ievilka elpu. Tas gan liecināja, stāstījums nebūs tik īss kā solīts.

-    Runcis Sapņotājs ir pensionēts vēstures skolotājs, viņš sadomājis uzrakstīt ko līdzīgu vēstures grāmatai mazajiem kaķēniem. Viņš domājot tā: dzīve mazajiem kaķēniem jārādot ne tikai no labās puses vien, bet arī sliktais neesot jāslēpj. Labāks var kļūt ne tikai, ņemot piemēru no labā, bet saprotot arī to, kas ir slikts.

Izmantoju brīdi, kad kaķenīte apklusa un pajautāju:

-    Kāpēc Runcis Sapņotājs grib, lai kāds no cilvēkiem uzzina, ko viņš sarakstījis?

-     Sapņotājam ir ļoti plaša bibliotēka. Dzīvoklī grāmatu plaukti līdz pat griestiem un pie katras brīvās sienmalas. Viņa plauktos atrodamas arī daudzas cilvēku grāmatas, pat laikrakstu sējumi. Viņš esot secinājis; pie cilvēkiem šis tas notiekot tāpat kā Kaķēnijā. Vēl man jāteic, uzvārds Sapņotājs ir tikai iesauka, kuru Runcis sev paņēmis kā literāro pseidonīmu. Patiesībā viņa īstais uzvārds ir Baltķepītis.

Piedāvāju kaķenītei žurnālistei krūzīti piena, viņa neatteicās. Tā mēs, malkojot pienu, vēl parunājāmies. Uzzināju, ka žurnāliste kaķenīte saucas Zilactiņa. Viņa solījās pēc mēneša atnākt aprunāties, ko es sakot par "Kaķēnijas pasaku".

Tālāk - turpinājumā, bez manas iejaukšanās, sekos Runča Sapņotāja pasaka.

Runcis sapņotājs

Kaķēnijas pasaka

Jaunāko laiku vēsture mazajiem kaķēniem

Parasta ikdiena

Ticiet vai neticiet, nevis reiz bija, bet vēl arvien ir tāda valsts "Kaķēnija", un, kā to var iedomāties, galvenie iemītnieki šajā valstī ir kaķi, bet tur dzīvo arī citi dzīvnieki, pat pasaules slavenā dziedātāja Lakstīgala Dziesmiņas jaunkundze. Daži citi dzīvnieki iecelti lielos amatos, piemēram, pilsētu apzaļumošanas ministra gods atvēlēts āzim Augusta kungam.

Jocīgi, bet dažreiz ar kaķiem gadās tāpat kā ar cilvēkiem. Ir kaķi bezpajumtnieki, un vai cilvēkiem nav bezpajumtnieku?

Šoreiz būs runa par kādu parastu Kaķēnijas dienu.

Valsts lielākās pilsētas Runcības centrā, nemaz nekautrēdamies, sevi izrāda plašs asfaltēts pagalms. Tur neredz nevienu koku, nevienu puķi, toties kuplā skaitā sastājušās atkritumu kastes, tikpat pelēkas kā pagalma asfalts. Agri rītā, kad dienas gaisma vēl nav pilnībā uzvarējusi nakts melnumu, tādā pelēcīgā pusgaismā pagalma klusumu apēd trokšņojošs kaķu bezpajumtnieku pulciņš. Šie agrie ciemiņi liek saprast, ka atkritumu kastes nav derīgas vienīgi visa nevajadzīgā izmešanai. Tās var noderēt sameklēt kāda cita izmestu ēdamo vai apģērba gabalu.

Pailgu brīdi kaķi bezpajumtnieki cītīgi rakņājās atkritumu kastēs, meklēto vai nu atraduši, vai arī, kā bieži gadās, neatraduši, izklīst kur kurais.

Pagalms var mierīgi atpūsties, tik vien dzirdams, kā garām aizrūcinās kāda automašīna.

Todien pārvietošanās līdzeklī, ko sauc par auto, sēdēja labi barots, apaļīgs, patīkams Runcis Apalītis. Viņa braucamais aizslīdēja garām pelēkajam pagalmam, un drīz vien apstājās pie Ūsaino Valsts Domes rozā nama. Sākumā paši domnieki bija iecerējuši nosaukumu "Gudro Galvu Dome", bet Kaķēnijas iedzīvotāji izteica protestu šādam nosaukumam, jo no ārpuses nevarot redzēt, vai galvā ir iekšā gudrība. Varbūt tā ir pavisam tukša, vai vēl sliktāk - pilna ar muļķību. Bet ar ūsām ir vienkārši - kuram kaķim to trūkst? Neko darīt, rīkoja referendumu. Pārliecinoši uzvarēja tie kaķēnieši, kuri balsoja par nosaukumu "Ūsaino Valsts Dome".

Torīt patīkamais r uncis Apali tis tikko aizcirta mašīnas durvis no ārpuses, tūdaļ skriešus šķērsoja rozēm apstādīto laukumiņu Valsts Domes mājas priekšpusē. Viņš jutās kā ļoti nozīmīga persona, jo bija paredzēts apspriest svarīgu jautājumu. Un balsošanā viņa balsij var būt izšķiroša nozīme. Svarīgais jautājums līdz sirds dziļumiem skāra arī paša Apalīša personīgās intereses. Vajadzēja izlemt, kāda naudas summa - kaķukos (tā sauca Kaķēnijas naudu) izmaksājama prēmijā pašam Apalītim un vēl dažiem mazākiem priekšniekiem.

Sanāksme noritēja gludāk par gludu. Balsoja atklāti. Sapulces vadītājs Runcis Melnums vispirms uzlika brilles, un tad pa vienam sauca partiju vadītājus nostāties priekšplānā un ar ķepas pacelšanu norādīt, lai visi partijas biedri balso par priekšlikumu. Tā ūsaino partijas, strīpaino partijas, viskaķiskākās partijas, pelēcīgās partijas, melnīgās partijas vadītāji, it kā norunājuši iepriekš, pacēla ķepu uz augšu. Kā redzams, sanāksmes dalībnieki šajā jautājumā bija vienisprātis. Dažiem, pēc viņu pašu domām, prēmija pienākas par labo darbu, dažiem - te gan jāpiebilst, pēc citu domām, prēmija pienākas par to, ka neko nav darījuši, jo, mēģinot kaut ko darīt, viņi būtu pastrādājuši lielāku sliktumu nekā neko nedarot. Deputāti - kaķenītes un runči, veikuši visai Kaķēnijai tik svarīgu, uzdevumu steidzās uz durvju pusi. Katram jāsaprot: centīgi strādāt valsts labā var, tikai saņemot izcili lielu atalgojumu.

Pēkšņi pats no sevis ieslēdzās sanāksmes telpas televizors. Ar televizoriem reizēm tā notiek. Neviens vēl nebija paspējis aizvērt durvis no ārpuses.

-     Uzmanību! Uzmanību! Dāmas kaķenītes un kungi runči, lūdzu, neizklīstiet! Ir paziņojums. Lūdzu tūliņ parakstīties, kuri no jums vēlas atdot savu prēmiju bezpajumtnieku kopmītņu celšanai.

Atbildes vietā brīdi klusums, tad dāmas kaķenītes un kungi runči pavērsa televizoram mugurpusi. Sapulču telpa iztukšojās ātrāk kā citās reizēs.

-    Tā jau varēja gaidīt, ja kāds pats sev piešķir prēmiju, tad grib to naudu paturēt savā makā, citādi nebūtu vērts tērēt laiku balsošanai. Ir dzirdēts, pie cilvēkiem esot tāpat. Būs jārīko televizoru sapulce un jāapspriež jautājums, kā iznīdēt Kaķēnijā dažas cilvēkiem piederošas, bet kaķiem nevēlamas īpašības. Mēs to varēsim, mēs esam gudri un drosmīgi! - Tā pateicis tukšai telpai, televizors pats izslēdzās. Tobrīd neko citu viņš nevarēja darīt.

kaķēnijā ierodas rūķītis Būķītis

Tā jau nav, ka vienīgā dzīvnieku valsts ir Kaķēnija. Nepavisam nē! Pasaulē visdažādākās vietās atrodams milzīgs daudzums visādu dzīvnieku valstu. Un kā domājat, kas ir pats svarīgākais? Tā ir zaļā valstība, augi izkaisīti visur. Pat cilvēki nevar izdzīvot bez augiem. Tā nu tas ir, jāprot cienīt un saglabāt visu zaļo. Kā redzams, pasaulē, lai cik lielīga tā nebūtu, viss ir sasaistīts ar vienu - ar izdzīvošanas virvīti.

Un tad vēl pasaku valstība, bet pats pārākais par visu ir debesu valstība un Dievs, katram dzīvajam un visai dabai.

Šoreiz stāsts būs par pasaku valsti Rūķēniju. Vai tad pasakas var iztikt bez rūķiem? Savā valstī rūķiem laiku pa laikam jāvelk lozes, kuram gadās pilnā, tam jāiet pasaulē darīt labos darbus. Toreiz pilnā loze patrāpījās Rūķītim Būķītim. Viņam tika uzdots ierasties Kaķēnijā. Būķītis šim uzdevumam gatavojās divas dienas, turklāt lielā steigā. Vispirms rūķu galvaspilsētā Rūķībā nopirka lielu mugursomu ar daudziem nodalījumiem, vienā ielika maisiņu ar labestības koka sēklām, otrā tikpat daudz godīguma koka sēklas, bet trešajā iebēra kādu kilogramu no valsts kases piešķirtās zelta naudas. Rūķēnijā lietoja tikai zelta naudu. Un kāpēc? Tālab, jo rūķiem nācās pabūt dažādās valstīs, un zelts ir derīgs visur. Nonākuši svešā zemē, rūķi negribēja, pat neprata dzīvot uz citas valsts rēķina. Lielajā Būķīša mugursomā palika vieta arī siltākam apģērbam un šādiem tādiem ikdienā vajadzīgiem sīkumiem.

Tā sagatavojies, pilnā ekipējumā, Rūķītis Būķītis kādā pirmdienas rītā devās ceļojumā. Gājienā aizritēja divas nedēļas. Tā nebija nekāda izpriecas pastaiga, soma smaga, ceļš tāls, bet rūķi bija tā pieraduši, lai tur vai plīst vai lūzt, uzdotais pienākums jāizdara līdz galam.

Otrās nedēļas beigās Rūķīša Būķīša gājienu apstādināja Kaķēnijas valsts robeža. Ja ir kāda valsts, tad tai visapkārt jābūt robežai, saprotams, neizpaliek arī kaimiņi. Draudzīgākas attiecības Kaķēnijai ar mazākām kaimiņvalstīm Zirdzēniju un Vāverēniju, vajadzēja ievērot arī pieklājības normas ar lielāko kaimiņu Lāčēniju.

Kaķēnijas priekšnieki centās cieši turēt ķepās draudzības saites ar ļoti tālu valsti Lauvēniju. Tur galvenie iemītnieki, saprotams, lauvas, ja ir runa par lauvām, jābūt arī karalim. Pašreiz valdnieka krēslā sēž karalis Lauvis Otrais. Viņš, būdams karalis, pārvalda ne tikai savu zemi, bet mēģina ari citas valstis regulēt pēc sava prāta. Tas pilnīgi saprotams, jo no senseniem laikiem zināms, ka visu dzīvnieku virskaralis ir Lauva.

Jocīga valsts ir Vāverēnija, jo vāveres mācējušas iekārtot savu dzīvi tā, lai viņu zemē var atrast darbu un pelnīt naudu citi dzīvnieki no visas pasaules malu malām. Ko tik visu nevar satikt Vāverēnijā - pat melnās panteras, dažas ziloņu ģimenes, zebras, žirafes, strausus un vēl daudzus citus.

īpaša saistība Vāverēnijai ar Kaķēnijas vienkāršajiem kaķiem, viņi tur sabraukuši lielā skaitā pelnīt naudu, daži solās braukt atpakaļ uz Kaķēniju, kad būs sakrājuši vajadzīgo summu.

Tagad jāuzzina, ko Rūķītis Būķītis vispirms ieraudzīja, apstājoties uz Kaķēnijas valsts robežas? Liels uzraksts skaistiem, zeltītiem burtiem, neļāva garāmgājējam neizlasīt vārdu "Kaķēnija".

Rūķītis Būķītis nolika zemē mugursomu un brītiņu skatījās, kā strīpainā uzvalkā ģērbies runcis, pakāpies uz saliekamām kāpnēm, ar zamšādu spodrināja "Kaķēnijas" jau tāpat spīdošos burtus. Laikam darbs nebija nekāds vieglais, jo strīpainā uzvalkā ģērbtais vienā gabalā lielā kabatla- katā slaucīja sviedrus.

Rūķītis Būķītis pateica:

- Labvakar, - lai izskatītos pieklājīgāk, vēl pavaicāja, - ko tu šeit dari?

-   Vai es? - runcis atņurdēja, - spodrinu Kaķēnijas nosaukumu, lai citas valstis mūs labāk ieraudzītu, lai zinātu, ka mēs vispār esam.

-    Ahā! - rūķītis atteica, nodomājot, būs interesanti uzzināt, kā dzīvo tādā nospodrinātā valstī.

Paņēmis savu somu, Būķītis pārkāpa robežai un ar to pašu nokļuva Kaķēnijas valstī. Tur, paskatījies uz lielo uzrakstu iekšpusē, viņš pārsteigumā nokrita sēdus.

Iekšpuses uzraksts izskatījās tāds kā sarūsējis, redzams, spodrināmo zamšādu vai nu ilgu laiku, vai vispār nav redzējis.

Rūķītis otrreiz pārgāja robežu, lai ārpusē aprunātos ar strīpainā uzvalkā ģērbto runci.

"Runča kungs, vai uzrakstu vispirms nevajadzēja nospodrināt no iekšpuses?"

Strīpainais ne visai laipni atbildēja, liekot manīt, tāds jautājums kavē darbu:

"Kā izskatāmies no iekšpuses, priekšniekiem nav tik svarīgi - spīdam vai ne, galvenais ir ārpuse."

Rūķītis neko vairāk nejautāja, tikai nodomāja: te laikam būs daudz kas nesaprotams.

Vajadzēja pāriet robežu trešo reizi, lai turpinātu gājienu līdz Kaķēnijas galvas pilsētai Runcībai.

Rūķītis Būķītis gāja, gāja un gāja. Bija pagalam piekusis, soma šķita aizvien smagāka. Pa ceļam viņš satika daudzus skaistus dārzus, bet jo lepnāka māja tajos, jo augstāka sēta visapkārt. Gribot negribot rūķītim ienāca prātā, vai tikai aiz dažas augstās sētas nav kas slēpjams no citu acīm? Redzēja arī zāļainus laukumiņus un glītus soliņus tajos, bet uzraksts brīdināja "Privātīpašums". Rūķītis nolēma: neies jau apsēsties ceļmalā, un tā galu galā viņš ieraudzīja Runcības nomali, un vispirms viņu sveicināja maza mājiņa, kurai priekšpusē zaļš, kārtīgi kopts zāļains laukumiņš un zāles krāsai piemērojies soliņš. Nekāda brīdinoša uzraksta. Būķītis apsēdās uz sola, nolika blakus smago somu, Jau krēsloja. Jāpadomā par viesnīcu, uz ielas nepaliks, to nodrošināja līdzņemtā zelta nauda. Viņš bija dzirdējis - Kaķēnijā par zeltu varot dabūt, ko vien vēloties. Kamēr atpūtās, Rūķītis Būķītis apcerēja nelielo mājiņu: ja dārzs uzkopts, jābūt arī saimniekam. Pamestas mājas pa gabalu redzamas ar nesakoptību. Brītiņu vēl pasēdēšu, nodomāja Būķītis, tad pieklauvēšu pie mājiņas durvīm, jāpasaka saimniekam paldies par iespēju atpūsties uz viņa soliņa.

Rūķītis Būķītis

iepazīstas ar mājas saimnieku

Pieklauvēt pie durvīm nemaz nevajadzēja, kamēr Būķītis prātoja, no namiņa iznāca pavisam jauniņš kaķēns - pusaudzis.

-    Labvakar, viņš sveicināja svešinieku, - esmu kaķēns Dvēselīte. Kā varu tev palīdzēt?

-    Mani sauc Rūķītis Būķītis, vēl brītiņu atpūtīšos un iešu meklēt viesnīcu.

-    Tuvumā tādas nav, redzu esi piekusis. Varu tev piedāvāt naktsmāju.

-    Vai tu no svešinieka nebaidies?

-    Visā pasaulē zināms, rūķi nemēdz būt ļauni.

-    Tur tev taisnība, nu ejam apskatīt tavu pili.

Abi iegāja namiņā. Kaķēns tūliņ izrādīja, kur virtuve, tai blakus vannas istaba, parādīja arī savu istabiņu, un otro lika īpaši apskatīt.

-    Tā būs tavējā lietošanā, - kaķēns skaidroja, tur mitinājās mani vecāki.

-    Paldies par tavu labo sirdi, - un Būķītis vēl piebilda, - es varu tev atlīdzināt zelta naudā.

-    Es neņemu samaksu par izpalīdzēšanu. Negribu ko tādu pat dzirdēt.

Kaķēns palīdzēja Rūķītim Būķītim lielo ceļa somu ielikt tukšajā drēbju skapī un tad aicināja virtuvē dzert vakariņu tēju. Tā viņi abi sēdēja uz baltiem ķebļiem pie neliela galdiņa, dzēra tēju un mielojās ar cepumiem. Rūķītis Būķītis gribēja ko vairāk uzzināt par viesmīlīgo namatēvu.

-    Vai drīkstu pajautāt, kāpēc tavu vecāku istabiņa tukša?

-    Tas tikai būs kādu laiku. Mani vecāki aizbrauca uz Vāverēniju pelnīt naudu. Mēs gribam paplašināt mājiņu, piebūvēt klāt mazu istabiņu ciemiņiem un vienu lielāku kopīgo, tā saucamo dzīvojamo telpu.

-    Kāpēc tavi vecāki negribēja pelnīt naudu pašu zemē?

-    Viņi bija skolotāji.

-    Nu un tad?

-    Mūsu valsti ar skolotāja algu māju paplašināt neiznāk.

-    Vai Vāverēnijā skolotājiem maksā vairāk?

-    Viņi tur nav skolotāji. Tēvs lielā ēdnīcā virtuvē cep olas, māte turpat mazgā traukus.

-    Jā, skaidrs, - Būķītis noteica un brīdi klusēja, jo patiesībā viņam nemaz nebija skaidrs. Kaķēns Dvēselīte uzdrošinājās pajautāt ciemiņam.

-    Tev laikam kāds darbs veicams mūsu zemē?

-    Nevis darbs, bet uzdevums. Tu varbūt varēsi man palīdzēt.

-    Mēģināšu, bet diez vai varēšu.

-    Par to spriedīsim rītdien, tagad iesim gulēt, - Būķītis ierosināja. Viņi pateica viens otram ar labu nakti un katrs iegāja savā istabiņā.

Mēness, kura stari pastaigājās pa kaķēna mājas grīdu, saprata, viņa gaismā uzreiz nevar aizmigt, tāpēc paslēpās aiz tuvākā mākoņa.

Valsts Domes televizors sācis rīkoties

Kaķēns bija paradis mosties agri, un rūķis tāpat. Šajā ziņā nekādām nesaskaņām nebija vietas.

-     Pirms brokastīm paskatīsimies televizorā filmu "Šausmenīte", - kaķēns ieaicināja ciemiņu Būķīti savā istabā, jau pirms tam ieslēdzis televizoru. Abi apsēdās uz dīvāna.

Televizori ir niķīgi, reizēm rāda ko tādu, kas nepatīk lieliem priekšniekiem. Torīt ieslēdzās tikai ekrāns zilā krāsā.

-    Būs īpašas izmaiņas programmā, - kaķēns skaidroja.

No zilā ekrāna nāca svinīga balss:

-     Šorīt "Šausmenīti" nerādīsim, sniegsim jums šīs vasaras koncertu lakstīgalas Dziesmiņas jaunkundzes izpildījumā.

Dziesmiņas jaunkundzes dziedāšanu nevar izstāstīt, pašam jādzird. Tie abi, kuri sēdēja uz dīvāna, ik pa laikam nobirdināja pa sajūsmas asarai. Koncertam beidzoties, ieslēdzās zilais ekrāns, un jau sākumā dzirdētā balss ziņoja:

-   Visu nopelnīto naudu par šo koncertu lakstīgala Dziesmiņas jaunkundze ziedoja mazo kaķēnu bērnudārza celšanai. Šovasar tādu labdarības sarīkojumu lakstīgala Dziesmiņas jaunkundze dāvina Kaķēnijas iemītniekiem jau trešo reizi. Viņai nav miljonu, viņa var dāvināt vienīgi savu dziesmu.

Ir arī citādi gadījumi, kuru dēļ rīkojām televizoru sapulci un sazinājušies nolēmām pateikt to, ko gribam darīt zināmu visiem. Valsts Domes televizors redzēja un dzirdēja, kā domnieku priekšnieki piešķīra sev prēmijas un pat nedomāja tās ziedot citiem. Paši sev prēmijas piešķirot arī cilvēki. Valsts Domes televizors un pārējie viņa darba biedri pārliecināti, ka šāda cilvēku īpašība Kaķēnijā jāizskauž. Padomājiet un atrakstiet vēstuli televīzijas redakcijai, - to pateicis televizors izslēdzās.

Kaķēna Dvēselītes mājiņā ienāca klusums, jo skatītājus aicināja padomāt. Domāšana ir nopietns darbs, kas pieprasa klusumu.

Rūķītis Būķītis aicina palīgos kaķēnu Dvēselīti

Noklausījies televīzijas paziņojumu, brīdi padomājis, Būķītis ierunājās:

-   Nupat dzirdētais liek secināt: man šajā ciemošanās reizē būs darba pilnas rokas, gribu aicināt tevi palīgos.

-    Es jau labprāt, tikai nezinu, vai varēšu ko palīdzēt.

-    Varēsi. Vispirms man tev kas jāpastāsta. Manā somā ir labestības un godīguma koku sēklas. Kurš apēd šī koka augļus, reizēm kļūst labestīgs un godīgs.

-    Bet… bet, - kaķēns stostījās, - koks aug ļoti lēni.

-    Es taču nāku no pasaku valsts ar visiem tās brīnumiem kabatās.

-    Un mēs itin visu Kaķēniju pārmainīsim? - kaķēns Dvēselīte neticīgi jautāja.

-   Tik vienkārši nebūs, gan pats redzēsi. Pirms sākam ko darīt, man jāuzzina, kā dzīvojat Kaķēnijā.

-    Es zinu tādu vietu, kur daudz var dzirdēt. Tev pie manis būs jāpaliek ilgāku laiku, vispār, manas mājiņas durvis tev atvērtas, vienalga, cik ilgi vajadzēs.

-     Labi. Norunāsim tā, vienu dienu tu gatavosi ēdienu par savu naudu, otru .- es par savējo. Istabas uzkopsim tāpat, viendien tu, otrdien es. Vai esi ar mieru?

-      Protams, esmu. Žigli pabrokastosim un iesim uz turieni, kur šo to par mūsu dzīvi var dzirdēt.

-    Kur ir tā vieta? - Rūķītis Būķītis nenocietās nepajautājis.

-    Tuvumā ir neliels laukumiņš, kurā aug koki un zaļa zāle, tur vēl atvēlēta vieta smilšu kastēm, kur spēlēties mazajiem kaķīšiem. Mazuļus uzmana vecmāmiņas. Viņas laukuma malā sēd uz gara sola un apspriež svarīgus jautājumus. Tu dabūsi kaut ko dzirdēt par mūsu valsti.

-    Noklausīties citu sarunās ir nepieklājīgi, - iebilda Būķītis.

-     Mēs nenoklausīsimies, - pārliecinoši sacīja kaķēns, - mēs tikai atpūtīsimies uz soliņa un nejauši dzirdēsim, ko blakus kaimiņi runā.

-    Ja tu tā saki, - Būķītis padomāja, - labi, pēc brokasta iesim "nejauši dzirdēt". Pašreiz agrs rīts un paspēšu pirms gājiena tev ko īpašu parādīt.

Kaķēns Dvēselīte savā mūžā nebija tik zibenīgi pabrokastojis. Kurš tad negrib redzēt ko īpašu?

Tas, ko redzēja kaķēns Dvēselīte,patiešām bija kas īpašs

Kad virtuves galdu novāca tikpat zibenīgi kā brokastojuši, Rūķītis Būķītis iegāja viņam atvēlētajā istabā un, paņēmis kaut ko no savas lielās somas, ielika svārku kabatā.

-    Iesim apciemot tavas mājas priekšas mauriņu, - rūķis izrīkoja kaķēnu. Rīkojumu paveica lielā steigā, ātrāk gribējās redzēt to "īpašo".

Rūķītis Būķītis, aizgājis līdz mauriņa vidum, kaut ko ielika zālājā.

-    Tagad iesim pasēdēt uz soliņa, un tūliņ tu redzēsi to, ko tu redzēsi, - svinīgi teica Būķītis. Tikko abi paspēja apsēsties, kaķēnam acis iepletās tik platas, kā nekad netika bijušas viņa mūžā.

Tais divās vietās, kur Būķītis iepriekš pieliecās, izdīga kociņi, kuri acīm redzami auga arvien lielāki un drīz jau skatījās debesīs tādā pat augstumā kā mājas jumts. Nemaz vairāk nekā pāris minūtes nebija jāgaida, kad abi koki krāšņi uzziedēja. Vienam ziedi tādi kā rozā lotosa puķei, otram - kā zilas tulpes.

-              Pie tavas mājas šie koki aug, te ir īstā zeme labestībai un godīgumam, - kamēr Būķītis to skaidroja, tikmēr lotosa ziedus nomainīja rozā āboli, bet tulpjveidīgo ziedu vietā varēja ieraudzīt dzeltenus bumbierus. Katram kokam viens auglis bija reizes trīs lielāks kā pārējie.

Kaķēns gribēja noskaidrot, kāpēc viens ābols un bumbieris tik lieli, bet nepaspēja, Rūķītis Būķītis pirmais teica:

-    Redzēju tavā pieliekamā ir tukši groziņi, mudīgi atnes divus šurp.

Tas tika izdarīts ātrāk par ātru, jo kaķēns baidījās nokavēt vēl kādu brīnumu. Viņš paspēja laikā. Abiem kokiem augļi sāka nobirt.

Kaķēns, jau paķēris groziņus, gribēja nobirušos augļus salasīt. Būķītis viņa steigu apturēja:

-    Pagaidi mirklīti.

Kaķēnam tobrīd brīnumu netrūka, koki, nobirdinājuši visus augļus, pēkšņi pazuda kā nebijuši. Zaļo mauriņu greznoja tikai rozā ābolu un dzeltenu bumbieru kaudzītes.

-    Tagad varam ražu salasīt, - Būķītis atļāva.

Kad abas kaudzītes pārvietojās katra savā groziņā, kaķēnam atkal radās neskaidrība:

-    Bet kur lielais ābols un lielais bumbieris?

-    Skaties uzmanīgāk, - pamācīja Rūķītis un izņēma no svārku kabatas mazus maisiņus, vienam uzraksts "Godīguma koka sēklas", otram "Labestības koka sēklas".

Kaķēns, uzmanīgi skatoties, ievēroja zālienā divas nelielas sēklu kaudzītes.

-    Tikai nesajauc, - Būķītis aizrādīja, - pirmajā kaudzītē ir godīguma koka sēklas, otrajā labestības koka. Tās tagad būs tavējās.

-    Ko mēs darīsim ar tiem brīnumiem? - kaķēns gribēja zināt.

-    Gan jau redzēsi.

Savāktos augļus uzticēja glabāt pilnīgā drošībā pieliekamajā kambarī.

Šo darbu izdarījuši, kaķēns Dvēselīte un Rūķītis Būķītis gāja uz to vietu, kurā cerēja kaut ko "nejauši dzirdēt".

Vai Rūķītis un kaķēns kaut ko nejauši dzirdēja?

Starp divām piecstāvu mājām, jau ilgus gadus neapdraudēts, Kaķēnijas iemītniekus iepriecināja zāļains laukums, tur auga arī koki. Pavasarī varēja papriecāties par aliču un ceriņu ziediem, rudenī sevi lepni izrādīja pīlādži, izgreznojušies sarkaniem ogu ķekariem. Laukuma vidū mazo kaķēnu rotaļu vieta, zāliena malā zaļi soli laipni piedāvāja savus pakalpojumus, kādi soliem paredzēti, sākot no viņu dzimšanas dienas.

Ienākuši šajā zaļajā stūrītī, kaķēns Dvēselīte un Rūķītis Būķītis ieraudzīja piecus mazus kaķēnus rotaļlaukumā, un patālāk sola viesmīlību izmantojas divas vecmāmiņas. Pa ceļam līdz solam kaķēns paguva Būķltim pateikt:

-    Tur sēž vecmāmiņas Pelēcīte un Raibulīte. Viņas vienmēr apspriež valsts dzīves notikumus, neskaitāmas reizes atkārtojot vienu un to pašu.

-    Lai vecmāmiņas brīvi izrunātos, izliksimies aizmiguši, kad ieņemsim vietu viņām blakus, - Būķītis ierosināja.

-    Labdien, - abi pienācēji sveicināja vecmāmiņas.

-   Labdien, labdien, - viņas atņēma sveicienu un pat ne maz drusciņ neizbrīnījās, ieraugot rūķi. No rīta radio ziņās tika dzirdējušas par Rūķēnijas iemītnieka ierašanos Kaķēnijā, turklāt viņas garajā mūžā daudz redzējušas. Jaunībā abas bija pat aculiecinieces, kā Runcības ielās pastaigājās uz brītiņu no multfilmas izbēgušais krokodils Gena.

Kad abi atnācēji ieņēma vietu sola galā, viņus pamanīja mazie kaķēni. Viņi gan brīnījās, pieskrēja pie sola, un, cits citu cenšoties apsteigt, vaicāja:

-    Vai tu patiešām esi īsts rūķis?

-    Esmu gan.

-    Vai drīkstam tevi paglaudīt?

-    Drīkstat.

-    Un ko tu pie mums darīsi?

-    Man veicami daži uzdevumi, kad būšu ko izdarījis, jūs par to uzzināsiet.

Brītiņu mazie kaķīši apklusa. Ja ir runa par uzdevuma paveikšanu, tad tā ir nopietna darīšana.

Kaķēns Incītis vēl pajautāja:

-    Cik ilgi tu paliksi pie mums?

-    Trīs nedēļas pirms Ziemsvētkiem jādodas ceļā uz savu zemi. Divas nedēļas paņems mājup gājiens, bet viena vēl atliks, lai palīdzētu Salatēvam un Sniegbaltītēm gatavoties svētkiem.

To mazie kaķīši labi saprata, un atkal atgriezās spēļu laukumā. Bija dzirdējuši visu, ko viņi gribēja zināt.

Rūķītis Būķītis atvainojās vecmāmiņām, abi esot ļoti piekusuši, gribot mazliet atpūsties. To pateicis, viņš aizvēra acis un tāpat darīja kaķēns Dvēselīte.

Vecmāmiņa Raibulīte nokrekšķinājās, lai kaimiņiene saprot - tūliņ kaut ko sacīs.

-     Drīz Valsts Domē pārvēlēšanas, partijām sāksies cīniņi, kura ko labāku piesolīs vēlētājiem. Tikai mums jāpatur prātā teiciens: solīts makā nekrīt.

-    Jā, - ieteicās otra vecmāmiņa, - pagājušā reizē viskaķiskākā partija piesolīja vidiem, kam tās mazās algas, pielikšot klāt un dzīve ar vienu rāvienu kļūšot labāka. Bet kas notika pēc vēlēšanām? Ministriem trīs reizes palielināja algu, bet mazatalgotajiem piesvieda pāris kaķukus. Un vai tad viens kaķuks šodien ir nauda?

Rūķītis Būķītis būtu "nejauši dzirdējis" ko vairāk, acis viņš aizvēra, bet ausis uzmanīgi klausījās. Ieradās trešā vecmāmiņa Asumiņa, saruna ievirzījās citās sliedēs.

-    Tik drīz atpakaļ no bodes, - pabrīnījās vecmāmiņa Pelēcīte, - kāpēc tavs iepirkumu maisiņš plakans?

Pienācēja pavirši paskatījās uz jaunatnācējiem, tad ieņēma vietu pašā sola vidū.

- Divās dienās piena cena pamatīgi sakāpusi uz augšu. Nepietika naudas, nopirku vienīgi putraimus. Vārīšu ūdenī, bet runā ari tas kļūšot dārgāks. - Jā, vecmāmiņa Asumiņa nopūtās, - mums, kaķiem, grūti iztikt bez piena. Jaunībā, kad satikāmies, runājām par to, kas jauns modē, tagad pats modernākais jautājums: cik daudz veikalā atkal kāpušas cenas? Es teiktu - līdz pat griestiem.

Kaķēns Dvēselīte tamlīdzīgas runas dzirdēja ari savas vecmāmiņas mājā, tomēr no garlaicības paglābās drīz, viņš ne tikai izlikās iemidzis, bet patiešām dziļi aizmiga.

Rūķītis Būķītis gribēja dzirdēt vēl vairāk, bet vecmāmiņas šķirās no sola, bija pienācis laiks mazajiem pusdienot!

Būķītim vajadzēja diezgan dūšīgi sapurināt kaķēnu, lai viņu uzmodinātu. Kamēr Dvēselīte, at- miegodamies, žāvājās, laukumā ienāca apzaļumošanas ministrs āzis Augusta kungs. Krustu, šķērsu izstaigājies, viņš tuvojās solam.

- Vai! - kaķēns Dvēselīte iesaucās, - ja apzaļumošanas ministrs ieraugāms vietā, kur vēl saglabājies kāds zaļums, tad nekas labs nav sagaidāms.

Rūķītis Būķītis

aprunajas ar ministra kungu,

un kaķēna Dvēselītes pieliekamā brīnumābolu grozā

par vienu kļūst mazāk

Visas Kaķēnijas avīzes izlielījās par galvaspilsētas viesi no Rūķēnijas. Kādi ir ciemiņa Būķīša nodomi, par to tikai jautājums.

Pienācis solam, ministrs paklanījās svešzemju viesim un laipni sveicināja:

-    Labdien, - ar ārzemniekiem jāuzvedas pieklājīgi, citādi viņi savās avīzēs diezin ko var sarakstīt. Kaķēnu Dvēselīti ministrs izlikās neredzam.

Augusta kungs, apsēdies uz sola, no melna, liela portfeļa izņēma melnu mapi un no tās baltu lapu. Tūliņ viņa pildspalva uzsāka ātrskrējienu pa balto papīru.

-    Sveicināts, ministra kungs, - arī Būķītis bija pieklājīgs, - kā jums veicas darbā? Sarunu vajadzēja sākt steigšus, liels priekšnieks taču ilgi nesēdēs uz vienkārša sola.

Augusta kungs jutās glaimots, ka Rūķēnijā viņa darbošanās jau zināma. Nevarēja taču iedomāties pašu kaķēna par viņu teiktos ne tos skaistākos vārdus.

-    Man veicas ļoti labi. Varbūt sīkākas ziņas liksies garlaicīgas?

-      Nebūt nē, - Būķītis nemaz neglaimoja. Viņš patiešām gribēja zināt, kā ministra kungs darbojas.

-    Man labi veicas, - ministrs sacīja ne bez lepnuma, - pilsētas centrā nelielā apvidū, vienā laukumiņā izdevās sekmēt lielveikala uzcelšanu, citā debesīs skatās piecstāvu nams, pašā mazākajā pleķītī devu atļauju ierīkot autostāvvietu.

Rūķītis Būķītis kaut ko iečukstēja kaķēnam ausī, kurš tūdaļ rekorda ātrumā aizskrēja prom.

Būķītim nu vajadzēja aizkavēt ministru, kamēr atgriežas kaķēns.

-    Saprotu, šis darbs nav no vieglajiem, - Būķītis to centās pateikt laipni, bet domāja: tas ir nevis apzaļumošanas, bet atzaļumošanas ministrs.

-    Jā, ziniet, atrodas visādi ņaudētāji, kuri kavē manu darbu. Es stingri turos pretī, un kā saku, tā arī notiek.

-    Šis ir viens no tiem, kurš savu „Es" raksta ar lielo burtu, - nodomāja Būķītis, bet laipnību, lai arī tas nemaz nenācās viegli, jāsaglabā, lai pēc iespējas ilgāk nepārtrūktu saruna. Jāsagaida taču kaķēns.

-    Redzēju, jūs apskatījāt laukumu, vai radās arī kādi tālāki nodomi? - Rūķēnijas ciemiņš to patiešām gribēja zināt.

-     Jā, ir nodomi, - ministra kungs jūsmīgi stāstīja, - došu atļauju šai vietā uzcelt piecstāvu māju.

-    Un kas notiks ar kokiem?

-    Tas pavisam vienkārši, kokus nozāģēsim, kā daudzreiz darīts. Kas no koka par labumu? Tas taču nodokļus nemaksā.

Rūķītis Būķītis bažīgi skatījās uz to pusi, kurā cerēja ieraudzīt kaķēnu. Kaut viņš nenokavētos!

-    Šajā vietā arī paredzēts kokus nozāģēt? - Rūķēnijas ciemiņš pavaicāja.

-    Pa tīro, celtniecībai vajadzīgs pliks laukums.

-    Un kas notiks ar mazo kaķēnu spēļu vietiņu?

-    Lai spēlējas istabā. Vecmammām būs vieglāk, nevajadzēs kāpt pa trepēm.

Būķītis ieraudzīja kaķēnu Dvēselīti strauji tuvojamies solam, viņš atviegloti uzelpoja, tomēr vēl pajautāja:

-     Vai jūs ministra kungs to zināt: gaisu, ko elpojam, uzlabo koki? Visa pasaule prasa zaļo saglabāt.

Kaķēns apsēdās blakus ministram. Priekšķepās viņš turēja baltu bļodiņu, kurā sevi visā krāšņumā izrādīja godīguma ābols.

Būķītis paņēmis no kaķēna balto bļodiņu piedāvāja ministram:

-    Lūdzu, nogaršojiet šo ābolu, tā ir ekoloģiski tīra jauna šķirne. Saucas „godīguma āboli".

Ministrs no piedāvājuma neatteicās, viņu piesaistīja teiciens «ekoloģiski tīrs", bet godīgums,

tāds it kā dzirdēts vārds, tikai uzreiz neienāca prātā, kāda šim vārdam nozīme.

Augusta kungs lēnām, katru kumosu izgaršodams, ēda ābolu. Garšīgs. Jocīgi, ar ikvienu kumosu viņš juta sevī lēnām radušās pārmaiņas.

Kad ābols tika apēsts, ministrs labu bridi klusēja, tad izņēma no melnās mapes aprakstīto balto lapu, saplēsa sīkos gabaliņos un atdeva blakus solam esošai atkritumu kastei.

-    Tā, izdomāju, - viņš sacīja, - nedošu atļauju šeit celt piecstāvu namu. Esmu pārāk viegli ar atļaujām mētājies. Bija patīkami iepazīties, - viņš paklanījās pret Rūķīti Būķīti, piecēlās no sola un neatskatoties aizgāja.

Kaķēnam atkal lielie brīnumi:

-     Ja tik vienkārši var kādu pārmainīt ar vienu ābolu, tad mūsu Kaķēnijā drīz dzīvosim kā paradīzē.

-    Nē, - Būķītis atteica, - tik viegli nemaz nebūs ar brlnumkoku audzēšanu, ne kāda pārmainīšanu. Pats to redzēsi. Mūsu darbs tikai pašā sākumā.

-    Kāpēc ministra kungs mainījās? - Kaķēns gribēja zināt

-    Lai brīnumābols veiktu savu uzdevumu, tad tam, kurš to apēd, jāpieder kādai kripatai godīguma, kura uz laiku aizsnaudusies.

-    Tā jau es domāju, - kaķēns kļuva mazliet bēdīgs, ja ir uzdevums, tad jābūt sarežģījumam, tas zināms no matemātikas stundām.

-    Bet šodien mēs tomēr ko labu esam izdarījuši, - priecājās Būķītis, - izglābām mazo kaķīšu rotaļlaukumu, un, paskaties, tos kokus arī.

Kaķēns Dvēselīte nesaprata, kāpēc Būķītis teica „mēs esam izdarījuši", viņš domāja par to, kā visu dienu neko nav darījis, tikai skatījies brīnumos un brīnījies.

Pirma neveiksme

Kaķēna Dvēselītes nelielajā virtuvē galds strādāja savu darbu, atļāva salikt uz sevis visu, kas vajadzīgs pusdienām. Lielas pūles tas neprasīja, vajadzēja noturēt tikai divas griķu biezputras bļodiņas, turklāt nelielas. Viena pabīdīta tuvāk Rūķītim Būķītim, otra - mājas saimniekam. Paēduši, pusdienotāji tūliņ nešķīrās no virtuves, vēl izdzēra pa krūzītei piena un laiciņu parunājās.

-    Es domāju, - kaķēns sacīja, mums tūliņ jāiet iesēt brīnumkokus, tik labu ābolu un bumbieru nekad nevar būt par daudz.

-    Vispirms jāuzzina vieta, kurai uzticēt sēklas.

-    Kā tu teici? - brīnījās kaķēns, - kas tur ko zināt, manā mauriņā.

-    Šie koki augot paņem ļoti daudz no zemes un nākošreiz tajā vietā sēklas var uzdīgt tikai pēc desmit gadiem.

-    Iesēsim pie Valsts Domes nama, - kaķēns lepni teica, priecīgs, cik ātri izdomājis, kas darāms.

-    To nedrīkst, - atteica Būķītis, - nāku no citas valsts. Man nav tiesības iejaukties Kaķēnijas iekšējās lietās.

-    Nu tad… tad ņemsim godīguma koka ābolus un pacienāsim domniekus.

-    Labi, ieliec mazākā kurvītī pusi ābolu un iesim.

-    Kāpēc tikai pusi? Ņemsim tā, lai iznāk visiem. Godīguma nekad nevar būt par daudz.

-    Tikai pusi. Nevaram zināt, kas mūs šai pasākumā sagaida. Valstiskos jautājumos joku nav.

Kaķēns un Būķītis labu bridi stāvēja pie Valsts Domes rozā nama. Ārdurvis nevirinātas mierīgi

snauda, tad pēkšņi, ar spēcīgu grūdienu no iekšpuses, atsprāga vaļā. Pagalmā iznāca iepriekšējās sapulces vadītājs Runcis Melnuma kungs. Neskatīdamies ne pa labi, ne pa kreisi, viņš steidzās ātrāk tikt prom, it kā Domes nams mītu uz papēžiem.

Kaķēns Dvēselīte sadūšojies, piegāja līdzās runcim Melnuma kungam un sniedza kurvīti tuvāk steidzīgajam gājējam.

-    Lūdzu, nogaršojiet ekoloģiski tīrus ābolus, dodam par brīvu.

-    Esmu paspējis pietiekami daudz nogaršot,- Melnuma kungs pateica, nemaz neapstājoties.

-    Viņam bijušas kādas nepatikšanas. Steigsimies mājup noklausīties jaunākās ziņas, - Būķītis gribēja zināt, kas Valsts Domes namā atgadījies.

Mājupceļā kaķēns brīnījās, kāpēc groziņš kļuvis pavisam viegls, tomēr tam nepievērsa uzmanību. No brlnumāboliem varēja sagaidīt diezin ko, varbūt tie gribēja atvieglināt iešanu, lai abi gājēji paspētu noklausīties jaunākos notikumus?

Mājās, liekot groziņu pieliekamā, kaķēns Dvēselīte pārsteigts iesaucās:

-    Kur pazuduši brīnumāboli, kurvītis ir tukšs. Pilnīgi tukšs!

Blakus kaķēnam stāvēja Rūķītis Būķītis, viņš atbildēja:

-     Tā tev būs mācība, nekad nenes prom visu vienā reizē. Brīnumāboli šoreiz satikās ar tādu kaķi, kurš izdarījis pārkāpumu un uz laiku pazaudējis sevī pat vismazāko godīguma kripatiņu, tādos gadījumos brīnumāboli pazūd.

-    Kā tu zini to, varbūt kļūdies?

-    Kaķēnija nav vienīgā valsts pasaulē, kur man nācies veikt šāda veida uzdevumu. Mēs ne vienreiz vien zaudēsim, bet reizēm iegūsim.

-    Vai! - kaķēns iesaucās, - mēs nedrīkstam nokavēt jaunākās ziņās, - viņš aši ieslēdza televizoru, turklāt - pēdējā brīdī.

Abi vēl nebija paspējuši apsēsties, kad ekrānā ieraudzīja balto kaķenīti žurnālisti Zilactiņu. Kā parasti, viņa bija ģērbusies baltās drēbēs.

-    Uzmanību! Domnieks runcis Melnuma kungs šodien atteicies no sapulces vadītāja pienākumiem. Viņa pārkāpums izmeklēšanas laikā netiks izpausts.

-    Mana vecmāmiņa saka, - kaķēns gribēja, lai Būķītim būtu lielāka skaidrība, - jā, viņa apgalvo - lielo priekšnieku pārkāpumi tā arī nekad netiekot izpausti. Viņš gribēja vēl ko sacīt, bet kaķēnu apklusināja televizora kadrā ienākusi politiķe Lielībiņas kundze, sākot savu ziņojumu:

-    Mūsu valstī notiek strauja ekonomiska attīstība, un labklājības līmenis ceļas. Gada laikā nākuši klāt divi miljonāri: Smukumiņa un Ierāvēja kungi. Sakiet, kur vēl citur tik strauji vairojas miljonāru skaits?

Kaķēns izslēdza televizoru, jo itin nemaz negribēja mocīt galvu, lai atbildētu uz Lielībiņas kundzes jautājumiem.

-    Manā izpratnē labklājības līmeņa pacelšanos nosaka arī tas, par cik samazinājies mazatalgoto skaits, - to pateicis, Rūķītis Būķītis skaļi nožāvājās.

-    Jocīgi, - kaķēns pabrīnījās, - tu domā tāpat kā mana vecmāmiņa.

-    Laiks padzert vakariņu tēju un paaicināt ciemos miegu, - Būķītis nožāvājās otrreiz.

Pēc pusstundas kaķēna Dvēselītes namiņā ienāca miegs, līdzi paņēmis arī sapņu vāceli.

Rūķītis Būķītis sapņoja, ka viņš pastaigājas pa Kaķēnijas galvaspilsētas Runcības ielām. Pie katras mājas viņu sveicina krāšņi uzziedējis rožu krūms, bet pa atvērtiem logiem priecīgi māj smaidīgi kaķēni.

Bet kaķēns Dvēselīte sevi redzēja stāvam piemājas mauriņā, viņam blakus nolikti divi milzīgi kurvji, pilni ar brīnumāboliem un brīnumbumbieriem. Visā ielas garumā savākusies jaunu, vecu un pat mazu kaķēnu rinda, viņi vēlas nogaršot brīnumaugļus un būt godīgi un labestīgi.

Sapņi ir sapņi, bet redzēsim, ko rādīs rītdiena.

kaķēna dvēselītes izbīlis

Kaķēns pamodās pirmais, aši, aši nomazgājās un saģērbās. Atmiņā pieteicās vakarnakts sapnis, bet nez kāpēc viņš sajuta neparastu satraukumu. Izklausījās - aiz loga kaut kas iešņācās un pieg- rabināja pie rūts. Jāiet paskatīties. Tas, ko viņš ieraudzīja aiz loga, kaķēnu bailēs sastindzināja kā akmens pieminekli, pat pakustēties vairs nespēja. Caur loga stiklu uz viņu skatījās indīgā Āfrikas Kobra, saukta arī par briļļučūsku, jo uz kakla tai ir brillēm līdzīgs zīmējums. Nelūgtā viešņa izskatījās tieši tāda kā bildē ārzemju modes žurnālā, atšķirība tikai tāda - no uzzīmētas kobras neradās bailes.

-    Pa gabalu redzams: esi nobijies, bet nav par ko, es tevi neaiztikšu. Tev derētu zināt - esmu par naudu pērkamā noindētāja. Tāds ir mans amats, bez kārtīgas samaksas nedaru neko, tu neesi tik vērtīgs, lai kāds maksātu par tevis noindēšanu.

Dzirdējis viešņas runu, kaķēns, atjēdzies, jau varēja pat parunāt. Zobi gan vēl klabēja.

-    Esi sveicināta Kobras kundze, - kaķēns domāja, vienmēr ar katru ciemiņu jābūt pieklājīgam.

-    Vai tu zināji par manu amatu?

-    Nezināju vis.

-     Kas tās jums par skolām, neko svarīgu neiemāca. Man nav daudz laika, lai tevi izglītotu. Ir jautājums: kur dzīvo miljonārs Smukumiņa kungs?

-    Kāpēc tev jāzina?

-    Esi gan jocīgs, galva nemaz nestrādā. Man labi samaksās, ja viņu ar saviem indes zobiem nokodīšu beigtu.

-    Kāpēc viņš jānokož? Smukumiņa kungs pieskaitāms labajiem miljonāriem, viņš savu naudu ziedo labdarībai.

-    Kāpēc? … Kāpēc? Viņš kādam varbūt traucē biznesu. Vienalga, kas jānobeidz, man svarīgi tikai, lai labi samaksā. Tas ir mans bizness. Vai tu zini, kas ir bizness?

-    Zinu, mūsu klasē kaķēns Veikaliņš pārdod no ārzemju vēstulēm noplēstas pastmarkas. Visa skola runā - tas esot viņa bizness.

-    Pārāk ilgi aizpļāpājos, tevi izglītojot, mudīgi pasaki Smukumiņa kunga adresi.

-    Nevarēšu tev palīdzēt, to es nezinu, - jau atjēdzies, atbildēja kaķēns. Viņš itin labi zināja, kur redzama Smukumiņa kunga lepnā māja, bet šoreiz tie bija labie meli, ja kāds jāglābj.

-    Neko derīgu tu nezini, - dusmīgi to pateikusi, Kobra veikli nozuda.

Šis sarunas laikā arī ciemiņš Rūķītis Būķītis bija paspējis pamosties un saģērbties. Iegājis kaķēna istabā, viņš apvaicājās:

-    Man izklausījās, it kā tu sarunājies.

-     Jā, ieradusies Kobra noindēt miljonāru Smukumiņa kungu. Tai briesmonei vajag būt tepat tuvumā, nupat kā aizgāja prom no manas istabas loga.

Rūķītis Būķītis neko vairāk nejautāja, tūliņ steidzīgi rīkojās. Piezvanīja Runcības policijai un izstāstīja draudošās briesmas. Policija tūdaļ brīdināja Smukumiņa kungu neiziet no mājas un nevienam neatvērt durvis līdz policijas nākošajam ziņojumam.

Kaķēna mājas tuvumā piebrauca vairākas automašīnas ar aizrestotiem logiem. Kobru izdevās noķert un iesprostot aiz restēm.

Otrā dienā laikrakstā «Labrīt, Kaķēnija", trešajā lappusē labi saskatāms virsraksts lasītājus iepazīstināja ar žurnālistes baltās kaķenltes Zilactiņas jaunkundzes rakstu:

kob ru laikus noķēra

Algoto indētāju Kobru izdevās noķert, kamēr tā vēl nebija paspējusi izdarīt noziegumu, tādēļ, pēc Kaķēnijas likumiem, policijai nebija tiesības ļaundari atdot cietuma uzraudzībā. Aizrestotajā mašīnā nevēlamo ciemiņu aizvedām atpakaļ uz viņas dzimteni. Es kā žurnāliste piedalījos šajā braucienā. Tikusi ārā no mašīnas, Kobra pateica tikai vienu teikumu:

-    Atkal neizdevās nopelnīt.

īpaša pateicība izsakāma ciemiņam Rūķītim Būķītim un mūsu valsts iemītniekam kaķēnam Dvēselītei par viņu palīdzēšanu policijas darbā.

Šā raksta pēdējo rindkopu abi pieminētie izlasīja pat divas reizes.

-    Es nesaprotu, - pabrīnījās kaķēns, - kāpēc mums izteikta pateicība, mēs ļaundari nenoķērām. Piezvanīšana nav nekāds varoņdarbs.

-   Tev, no vienas puses taisnība, - prātoja Būķītis, - bet, no otras puses: kas varēja notikt, ja mēs nebūtu ziņojuši policijai?

Notikums

mazo kaķīšu bērnudārzā

Dienu pieteica saulains rīts, ne tikai pa koku lapām skraidīja saules zaķīši, tie caur vaļējiem logiem ienākuši mājā zibinājās ari uz istabu sienām. Šādos rītos saule cenšas visus izdzīt ārā no istabas. Tādi izdzītie bija ari kaķēns Dvēselīte un Rūķītis Būķītis. Abi sēdēja uz zaļā soliņa mauriņa malā.

-    Mēs divas dienas neesam neko darījuši, - pārmetuma pilnā balsī ierunājās kaķēns Dvēselīte, - varbūt šodien nekas negaidīts mūs neapciemos. Jāķeras pie darba.

-    Es arī par to domāju. Vai tev ir zināma droša vieta, kur brīnumkoks uzdīgs? - nobažījies ieteicās Būķītis.

-    Jā, tepat tuvumā ir neliels mazo kaķēnu bērnudārzs, es jau vakar piezvanīju audzinātajai, lai mazie kaķēni šodien gaida ciemiņus.

-    Ko mēs vēl kavējamies? - Būķītim vienmēr svārku kabatā glabājās dažas brīnumkoka sēklas.

Sacīts, darīts, drīz abi kokaudzētāji ieņēma goda vietu pie lielā galda mazo kaķēnu spēļu laukumā. Audzinātājas Pareiziņas kundzes vadībā pagalmā iznāca visi divdesmit mazie kaķīši. Vispirms audzinātāja iepazīstināja mazos ar ciemiņu Rūķīti Būķīti. Tas jau vien bija lielum lielais brīnums, pašu acīm redzēt dzīvu rūķi, izskatās pavisam savādāk, nekā lūkojoties bilžu grāmatā.

Sapratis, ka ir jau diezgan apskatīts, Būķītis teicās tūlīt iesēt divus brīnumkokus, un kā solīja, tā arī izdarīja.

Nu mazie kaķīši ieraudzīja īstu brīnumu, kuram gandrīz noticēt nevarēja. Viņu acu priekšā stundas laikā izauga divi koki, uzziedēja, sabirdināja zemē augļus un savu izdarījuši, pazuda kā nebijuši.

-    Man jums jāpaskaidro, - mazajiem sacīja Būķītis, - zālītē sabirušie ir labestības un godīguma koku augļi. Vai jūs gribat būt godīgi un labestīgi?

Visi divdesmit kaķīši atbildēja ar jāvārdiņu un tūliņ pēc Būķīša uzaicinājuma sākās lielā ābolu un bumbieru ēšana.

Mājupceļā kaķēns Dvēselīte jautāja Būķītim:

-    Un tagad visi šie mazie kaķīši izaugs godīgi un labestīgi?

-    Ar mazajiem ir tā: viņi apsolās, bet itin bieži drīz savu solījumu aizmirst.

Kaķēns Dvēselīte neatbildēja, tikai dziļi nopūtās. Visu ceļa gabalu līdz mājām abi gājēji neko nerunāja.

Pāris stundas vēlāk, virtuvē gatavojot pusdienas, kaķēns atcerējās vakardienas nepatīkamo tikšanos ar Kobru un teica Būķītim:

-    Varbūt šodien mums nekas slikts negadīsies.

Tikko kaķēns to bija pasacījis, virtuvē bez pieklauvēšanas aizelsies iesteidzās Dvēselītes draugs kaķēns Daudzzinītis. Tas bija īpašs skolēns, viņa tēvs lielākajā Runcības universitātē lasīja lekcijas par pasaules notikumiem, kā jau profesoram piedienas, viņa acis greznoja brilles - ļoti resnos, melnos rāmjos. Tieši tādas brilles nēsāja arī kaķēna Dvēselītes draugs un klasesbiedrs vienā personā - kaķēns Daudzzinītis.

Dvēselītes draugs un klases biedrs vienā personā, ar ķepu pastūma brilles augstāk, ātrajā skrējienā tās bija noslīdējušas zemāk un draudēja pat nokrist.

-Noticis ārkārtējs gadījums, - ciemiņa ātri izrunātie vārdi steigā grūstīja cits citu.

-    Es ceru, tas ir patīkams ārkārtējs gadījums, - ieminējās kaķēns Dvēselīte.

-    Gluži otrādi, ļoti nepatīkams, un mums tūliņ jārīkojas.

-    Nepatīkams un jārīkojas! - Dvēselīte apsēdās uz baltās taburetes, līdz tam viņš, stāvot pie izlietnes, mazgāja burkānus.

Kaķēns Daudzzinītis svinīgi teica:

-    Tagad klausieties…

ko dzirdēja kaķēna virtuve, un draugu rīkošanās

-     Tagad klausieties, - kaķēna Dvēselītes draugs vēlreiz atkārtoja šos vārdus un, lai izskatītos ļoti svarīgi, veltīja ilgu skatienu Būķītim un pēc tam savam klasesbiedram. - Vakar es pavēlāk nolēmu pastaigāties. Gāju garām Valsts Domes namam un domāju, - šajā vietā Daudzzinītis mirkli pieklusa, lai klātesošie ievērotu, ka viņš domā. Pēc dažu sekunžu klusēšanas lielais domātājs turpināja tīt vaļā sava stāstījuma kamolīti. - Es domāju, vakara stundās Domes nams klusumā krāj spēkus svarīgajam darbam, kuru domniekiem ar balsošanu uzticējusi Kaķēnijas tauta. Vai neesat televizora ekrānos dzirdējuši visu Domes partiju teicienu: Mūs ievēlēja Kaķēnijas tauta. Un ar to jāsaprot - viss domnieku darītais ir tautas griba, - šo runu Daudzzinītis bija dzirdējis tēva sarunās ar saviem draugiem. Stāstījuma laikā kaķēns Daudzzinītis pilnīgi iejutās profesora lomā un nemaz nepamanīja, ka abi klausītāji, sēžot uz baltajām taburetēm, aizsnaudušies, - es secināju: tik vēlu

Domes namā nekas nenotiek, bet… bet notika! - Pēdējo vārdu Daudzzinītis pateica pietiekami skaļi, lai abi snaudēji uzmostos. Uzmanību piesaistīja arī vārds "notika".

-    Jā, notika kas neticams, bet, ja es redzēju, tad jāteic - pats sev vienmēr ticu. No Domes nama iznesa televizoru un iestūķēja automašīnā. Dzirdēju, ko nesēji pārsprieda: televizoru vedīšot uz mežu, tas neesot nekāds savējais, izpļāpājot, ko redzējis un dzirdējis un rīkojot kādas tur sapulces. Mežā, bez elektrības, viņam mute būšot ciet. Visu, ko es noklausījos, dzirdēja arī automašīna. Un ko domājat… mašīnas motors atteicās strādāt. Diviem dūšīgiem runčiem, nesējiem, laikam bija uzdots darbu izdarīt līdz galam. Viņi kaimiņmājā aizņēmās pavisam vienkāršu pārvietošanās līdzekli - visparastāko ķerru. Televizora ceļojums uz mežu aizņēma vismaz divas stundas. Es paslepšus šim gājienam sekoju un zinu vietu, kur televizors tagad nīkst.

Ir dzirdēts tāds teiciens: sienām arī ir ausis. Nākošā profesora kaķēna Daudzzinīša garo runu kaķēna Dvēselītes virtuves sienas klausījās uzmanīgāk nekā Būķītis un Dvēselīte.

-    Vai mēs esam televizora draugi? - kaķēns Daudzzinītis vaicāja.

-    Esam, - atbildēja tie divi, kuriem snaudiens vairs neuzmācās, jo gadījies tik svarīgs notikums - kāds jāglābj.

-    Ko darīsim? - Daudzinītis jutās atbildīgs par to, kas notiks tālāk.

-   Palūgsim kaķēna Dvēselītes šķūnīša ķerrai palīdzību un pārvedīsim televizoru mājās, - Būķītis zināja, kas darāms.

Bijušais Domes televizors ieņēma vietu uz galdiņa kaķēna Dvēselītes vecāku istabā.

Abi draugi pārrunāja: nu Domes nama televizors būšot pavisam parasts.

Būķītis domāja citādi:

-    Tā kā Domes televizors saglabāja godīgumu, tas vienmēr paliks neparasts.

Abi kaķēni aplaudēja, tikai paši nesaprata, kam šie aplausi domāti.

Vasara aizskrien ātri

Vasarai ir ātras kājas, nupat, nupat bija visapkārt, pēkšņi skaties - aizskrējusi prom un savu vietu atdevusi rudenim. īpaši īsa vasara tiem, kuriem daudz jāstrādā kā Rūķītim Būķītim un kaķēnam Dvēselītei.

Visi Kaķēnijas laikraksti tovasar publicēja īsākus vai garākus rakstus (kā katrs redaktors izlēma) par Rūķīša Būķīša brīnumdarbiem, pa retam kāds žurnālists minēja kaķēnu Dvēselīti kā palīgu. Daži redaktori pamācīja savus darbiniekus: - Nav ko tērēt papīru tādam nieka kurvju nēsātājam, nekas cits jau kaķēns Dvēselīte nav.

Kaķēnam nemaz neatlika laika avīžu lasīšanai. Telefonu grāmatā vajadzēja sameklēt Runcības un citu Kaķēnijas pilsētu bērnudārzu adreses, skolās brīnumkoku sēšanas darbi jāsāk rudenī, kad sapulcēsies kaķēni-skolēni.

Mazo kaķīšu bērnudārzos visas tikšanās noritēja gludi, jo sākumā pietika tikai ar solījumu būt labestīgiem un godīgiem. Apsolīt ir viegli, ja nedomā par to, ka solījums arī jāpilda.

Nepatīkamus brīžus sagādāja dažas ministrijas, piemēram, Palīdzēšanas ministrija.

Kaķēns Dvēselīte kādā naktī pie baznīcas iesēja abus brīnumkokus, tā bija vieta, kur tie uzauga ātrāk nekā citur.

Otrā dienā no rīta Dvēselīte un Rūķītis Būķītis ieradās Palīdzēšanas ministrijā. Kaķēns palika priekštelpā, sēžot uz brūna sola iepretī ministra kabinetam, uz grīdas pie viņa kājām atpūtās ar brīnumaugļiem pilni divi grozi.

Būķītis iegāja kabinetā aprunāties ar ministra kungu Nevārīti.

Vispirms laipni apsveicinājās un parunājās par to, cik skaistas un saulainas dienas jau ilgāku laiku viesojoties Kaķēnijā. Beidzot laika apspriešanu, Būķītis noprata: ar šo tematu ministra kungs gribētu beigt sarunu. Tomēr viņš uzdrīkstējās pavaicāt:

- Ministra kungs, vai jūs palīdzat tiem, kuriem pavisam mazas algas?

-    Mans pienākums nav ieskatīties visos maciņos, ja kādam maza alga, pats vainīgs, ka neprot nopelnīt.

-    Un kādi ir ministra pienākumi? - to Būķītis gribēja zināt.

-    Mani pienākumi ir sēdēt pie rakstāmgalda, tāpat sapulcēs jānonīkst dažreiz pat pāris stundu.

-    Un viss?

-   Tas pats reizēm liekas par daudz no manis prasīts, - ministra kungs lietišķi atbildēja.

-    Paldies par sarunu, - labi audzinātais Rūķītis Būķītis nezaudēja pieklājību.

-    Izgājis no ministra kabineta, Būķītis apsēdās blakus kaķēnam un brīdi klusēja. Viņš atcerējās Dvēselītes stāstīto: viņa vecmāmiņa par Palīdzēšanas ministru sakot: tas ministrs veic tikai divus uzdevumus, darba laikā izguļas sapulcēs, bet reizi mēnesī skriešus aizskrien pēc lielās algas. Vecmāmiņas runā ir kāda patiesība, tomēr jāmēģina ministra kungu pacienāt ar kaķēna grozu cienastu, tikai - diez vai tas līdzēs.

-    Vai tu varētu ar saviem groziem ieiet pie ministra kunga? - Būķītis nedroši vaicāja kaķēnam.

-    Ja vajag, tad jāvar, - un kaķēns pieklauvēja pie ministra kabineta durvīm.

Pārkāpis slieksni, viņš tūdaļ sacīja:

-    Labdien, man šais grozos ir brīnumāboli un brīnumbumbieri, lūdzu, uzcienājieties.

-    Cik maksā? - ministrs noprasīja.

-    Es dodu par brīvu.

Runcis ministra kungs veikli piecēlās no krēsla.

-    Ko tu iedomājies! Es neēdu pārtiku, ko dod par velti, tas nevar būt nekas labs! Ej piedāvā nabagiem un tūdaļ steigšus aizver mana kabineta durvis no ārpuses.

Kaķēns, aizvēris kabineta durvis no ārpuses, nolika abus grozus uz grīdas.

-    Nu kā? - jautāja Būķītis, kaut no kaķēna izskata saprata, kāda atbilde sagaidāma.

-    Nekā… Šis nav tāds kā apzaļumošanas ministrs Augusta kungs.

-    Ko tava vecmāmiņa ar savām draudzenēm tagad saka par Augusta kungu?

-   Viņš esot pilnīgi pārmainījies. Pats apstaigājot Runclbas ielas un meklējot pat vismazāko kaktiņu, kur iestādīt kādu koku, ierīkot puķu dobīti, kaut vai iesēt zāli. Dažas avīzes rakstot, ka apzaļumošanas ministrs nedod pietiekami daudz atļaujas būvniecībai un ar to kavējot naudas pelnīšanas iespējas.

-    Kaķēn, neesi tik bēdīgs. Vai tev ir dūša apstaigāt ar saviem groziem ministrijas ierēdņus?

-    Ja vajag, jābūt dūšai arī tad, ja tās nav, - teica kaķēns Dvēselīte. Pēc tam viņš izstaigāja visus kabinetus. Dvēselīte gan brīnījāt kāpēc ministrijā sēž tik daudz ierēdņu, laikam viņu ir vairāk nekā vajadzīgs.

Kaķēns rīkojās gudrāk, viņš brīnumaugļus pārdeva par naudu, un pircēji atradās. Kādi panākumi ministrijas telpās pārdotiem brīnumiem, tas jautājums vēsturē pagaidām nav noskaidrots, bet vēsturē vienmēr atrodas vieta nenoskaidrotiem jautājumiem.

Ietirgoto naudu kaķēns Dvēselīte izdalīja vecmāmiņas draudzenēm.

Saruna saulrietā

Vasara iesāka promskrējienu. Kaķēna Dvēselītes mājiņas pagalma pīlādzis greznojās ar sarkaniem ogu ķekariem. Kaķēnam rīt pirmā skolas diena. Iepriekšējā naktī viņš vecmāmiņas mājas pagalmā izaudzināja brīnumkokus un pirmā skolas dienā savā klasē ieradīsies, līdzņemot divus pilnus grozus. Rūķītis Būķītis viņu pamācīja - vispirms jāmēģina pārmainīt sava tuvākā apkārtne.

Vakarā, pirms pirmās skolas dienas, kaķēns Dvēselīte sēdēja uz soliņa savas mājas priekšpusē un skatījās rietošās saules apzeltītājās debesīs. Viņš ne tikai skatījās debesīs, bet pārdomāja arī aizgājušo vasaru. Savā piezīmju grāmatiņā, tās dienas datumam, kad uz sola savas mājas priekšā satika Rūķīti Būķīti, viņš ar sarkanu zīmuli apvilka apli visapkārt. Turpmāk šis datums būs svinamā diena. Rūķītis Būķītis viņa dzīvē bija ienesis ko jaunu, nebijušu, bet nepaspēja pārdomāt tieši ko,

kad no namiņa iznāca Būķītis un apsēdās kaķēnam blakus. Brīdi pavērojis debesis, tik zeltainas jau nevarēja nepamanīt, rūķītis dziļdomīgi teica:

-    Kad aiziešu uz Rūķēniju, tad tev atsūtīšu pa pastu gudrības koka sēklas, pielikšu klāt lietošanas pamācību.

-    Lietošanas pamācību? Tas ir tāpat kā vecmāmiņas zāļu paciņās.

-    Gudrības koka augļi ir katram ļoti noderīgas zāles. Jums drīz būs Valsts Domes pārvēlēšanas, gudrība noderēs, lai saprastu, kura partija jāievēl.

-     Nē! Nē! - kaķēns iesaucās. - Šajā gadījumā nekāda gudrība nepalīdzēs, mana vecmāmiņa saka, visas partijas pirms vēlēšanām lielās, ko katra izdarīs, bet tad, kad domnieki tikuši iekšā Valsts Domes namā, tad galvenais jautājums, cik daudz naudas no valsts kases var pagrābt savam labumam. Visas partijas esot vienādas un neesot, ko izvēlēties. Vecmāmiņa ar savām draudzenēm to runā neskaitāmas reizes, tāpēc tās runas ar varu ieskrējušas manā galvā.

Rūķītis Būķītis labu brīdi klusēja, tad izlēma pasacīt to, ko kaķēns nelabprāt gribēja dzirdēt.

-     Vecmāmiņas var runāt tā, kā viņas runā, jo, būdamas pensionāres, neko mainīt nespēj, bet jums, jaunajiem kaķēniem, jādomā citādi: kādi mēs paši, kaķēnieši, esam, tāda ir mūsu Kaķēnija.

-    Kas notiks ar labestību un godīgumu? - kaķēna jautājumā varēja sadzirdēt izbīli.

-    Mēs tikai iesākām darbu šajā virzienā, bet turpinājums pašu kaķēniešu ziņā. Tev jāsaprot - palīdzība no malas nekad nevar būt mūžīga.

Kaķēns izbijās: nu viņam būs daudz kas jāsaprot. Kaut ko saprast - tas nav nekāds vieglais uzdevums.

Viņš sadūšojās pasacīt:

-    Rūķīt Būķīt, lūdzu, neņem ļaunā, bet man labāk patīk kaut ko darīt, nevis runāt. Vai mēs nevarētu ko pasākt?

-    Mēs varētu… mēs varētu… - Būķītis jutās apvainojies, ka viņa izteiktā dziļā un derīgā doma, cik noprotams, kaķēna ausīm paslīdējusi garām. Būķītis, kā jau labi audzinātam rūķim pieklājas, savu aizvainojumu klaji neizrādīja. Viņš teica:

-    Mēs varētu sēdēt klusējot un skatīties debesīs.

-    Tas ir labāk, bet ne pavisam labi, - kaķēns nebija apmierināts ar tādu priekšlikumu.

-    Varbūt apraksim tava dārza ābelītes. Viņas to ir pelnījušas, ja atceries lielo ābolu ražu.

-    Jā, esmu ar mieru! - Kaķēnam šāds ierosinājums bija pa prātam.

ĢaiDīts vai negaidīts, rudens tomēr atnāca

Vispirms Kaķēnijā ieradās neredzams mākslinieks un, nevienam atļauju neprasījis, pārkrāsoja zaļās koku lapas dzeltenā, sarkanā, brūnā un pat tumši violetā krāsā. Arvien biežāk ciemos nāca vējš, tam patika purināt koku zarus, pavēlēt lapām nokrist un gaisā dejot, pirms tās nogūlās zemē. Nemaz ilgi nebija jāgaida, lai zari, zaudējuši lapu krāšņumu, kļūtu kaili un mirktu lietū, kurš draudzējās ar rudeni un, kā jau draugs, bija bieži sastopams rudens ciemiņš.

Kaķēns Dvēselīte šo rudenīgo pārmaiņu laikā centīgi noņēmās ar skolas darbiem un jutās pārsteigts, pēkšņi pamanot kailus, lapas zaudējušus kokus.

Brīnumkoku sēšana labu laiku beigusies, rudenī tie, sajūtot ziemas tuvošanos nespēja uzdīgt. Rūķītis Būķītis lielā kladē rakstīja visu, kas vasarā darīts. Viņam savā valstī Rūķēnijā par to vajadzēs lasīt referātu. Būķīša kladē bija lasāms pat tāds ieraksts:

-    Kaķēna Dvēselītes klasē bijuši tādi skolēni, ar kuriem pat audzinātāja kaķene Gudrībiņas kundze neesot tikusi galā. Viens no tiem nesavaldāmajiem - kaķēns Negantiņš. Viņš starpbrīžos raustījis jaunāko klašu kaķīšus aiz ausīm un reizēm pat atņēmis tiem pusdienu naudu.

Un vēl kaķenīte Sudrabainā. Viņa ir skaista, sudrabpelēka un drēbes valkā sudrabpelēkas, izrotātas ar spīdumiņiem. Viņai bagāti vecāki, katru rītu šoferis atved uz skolu ar mašīnu.

Dvēselītes klasē mācās arī kaķenite Klusumiņa, vientuļās māmiņas, skolas apkalpotājas meita. Viņas apģērbs vienmēr tīrs, bet noplucis un izgājis no modes, jo dabūts pie baznīcas par brīvu kā sadāvināta lietotā manta. (Diez vai to vajadzētu saukt par mantu).

Kaķenīte Sudrabainā ik dienu apsaukājusi Klusumiņu par lupatnieci. Tā tas bijis agrāk, bet, kad pirmajā skolas dienā kaķēns Dvēselīte visu klasi cienājis ar brīnumāboliem un brlnumbumbieriem, nedēļas laikā notikušas neticamas izmaiņas. Klasē pat gaiss pārmainījies, elpot esot vieglāk.

Pats galvenais, kaķēns Nejaucēns vairs nerausta mazos kaķēnus aiz ausim, un pat atdeva viņiem to pusdienu naudu, ko kādreiz bezkaunīgi atņēma.

Un kaķenīte Sudrabainā? Viņa atvainojās kaķenītei Klusumiņai par apsaukāšanos un tagad abas pat ir sadraudzējušās.

Šo vietu ierakstot kladē, Rūķītis Būķītis jutās tā, it kā būtu saskaldījis veselu*malkas vezumu. Tur Būķītim palīdzēt nevarētu pat vislabākais draugs Dvēselīte, rakstīt atskaiti par padarīto darbu vienmēr bijis un arī būs visgarlaicīgākais darbs pasaulē.

Būķītis un kaķēns Dvēselīte, aizņemti katrs ar savu darāmo, satikās tikai virtuvē, gatavojot ēdienu.

Viņi neko daudz nesarunājās, jo katrs baidījās, vai tikai no mutes neizskrien neizpaužamais noslēpums.

Rūķītis Būķītis savu noslēpumu drīkstēja atklāt vienīgi tajā dienā, kad ceļasoma sakārtota un kājās siltie ceļa zābaki. Ātrāk pateiktais atņems visu spēku tam, kas būs jāizdara kaķēnam.

Kaķēns Dvēselīte savu noslēpumu, kurš jau darbojās, baidījās stāstīt Būķītim. Varbūt aizliegs viņam turpināt tik labi izdevušos pasākumu.

Tā dzīvoja mazā namiņa iemītnieki. Aizkavējās ziemas atnākšana. Kaķēnam, izejot savas mājas dārzā, diez kā nepatika laiks, kad koku zari kaili, aukstumā nosalusi zāle kļuvusi pelēcīga, netrūka arī pilnīgi melnu zemes ielāpu. Un debesis? Visbiežāk tās pelēcīgas un atļāvušas brīvi pastaigāties tumšiem, lietu sološiem mākoņiem. Uz skolu ejot, jānēsā lietussargs, un jāpiedomā, lai to kaut kur neaizmirst.

Kaķēnam labāk patika vasaras un rudens sākuma krāsu bagātība vai ziemas sniega baltums. Ziemas tuvošanos kaķēns Dvēselīte saprata no tā, ka aizvien biežāk vajadzēja apciemot malkas šķūnīti un likt strādāt krāsnīm, diezgan tās atpūtušās vasarā.

kaķēna Dvēselītes noslēpums

Noslēpums sākās kaķēna Dvēselītes istabā, tajā dienā, kad viņu apciemoja draugs kaķēns Daudzzinītis.

Vispirms draugs Dvēselīti ar visādiem pierādījumiem centās pārliecināt, par viņa izdomātā rīcības plāna izcilu pareizību un labus panākumus sološu.

Dvēselīte ik pa laikam pārtrauca drauga runu ar starpsaucienu:

-    Tā nedrīkst rīkoties, tas ir nelikumīgi!

Pierunāšanai, ja to labi māk, ir liels spēks. Kaķēnam Daudzzinītim viņa talantu sarakstā ir vieta arī pierunāšanas mākslai. Divas stundas strīdējušies, abi draugi sāka rīkoties vajadzīgā virzienā.

Todien viņi skolā neieradās, bet aizgāja uz Palīdzēšanas ministriju.

Pie ministra runča Nevarīša durvīm, saprotams, pieklauvēja kaķēns Daudzzinītis, bet Dvēselīte sev sameklēja vietu priekštelpas vistumšākajā kaktā.

Ieaicināts kabinetā, kaķēns Daudzzinītis svinīgi sveicināja:

-    Labdien! - un tūliņ piebilda, - esmu ieradies ļoti svarīgā uzdevumā. Kāds ārzemju viesis vēlas dzirdēt par jūsējās ministrijas vadīšanas mākslu, - sakot par mākslu, kaķēns Daudzzinītis nemeloja, jo vairākus gadus vadīt ministriju neko nedarot, arī ir māksla. Katrs to nemaz neprot.

Ministra kungs runcis Nevarītis kaķēna teikto saprata pēc sava prāta, - ar ārzemniekiem nav joks, viņu uzaicinājums jāņem vērā, citādi tas var kaitēt visai Kaķēnijai. Un nav nemaz neiespējami, ja pasaulē atrodama tāda valsts, kura Palīdzēšanas ministriju grib vadīt tāpat, kā viņš to dara.

Ministra kungs, piegājis pie loga palūkojās debesīs. Neizskatās pēc drīza lietus apciemojuma, no rīta gan visapkārt skraidīja auksts vējš. Negribējās no siltā kabineta iet ārā, bet neko nevar šoreiz darīt, arī lieliem priekšniekiem reizēm jādara kas pašam nepatīkams.

Kaķēns Daudzzinītis brīdināja: būšot jāiet kājām, tas ir veselīgi, tā dara arī ārzemju viesis.

Gājiena laikā kaķēnam Dvēselītei tika uzdots sekot nepamanītam. Tas bija divkārši grūts pienākums, būt nepamanītam un turklāt no tālienes neredzēt, kā tas viss notiks.

Kad ministra kungs nonāca pie vajadzīgās mājas, viņa pavadonis kaķēns Daudzzinītis brīdināja:

-    Būs jākāpj sestā stāvā, šajā mājā lifta nav.

Runcis ministra kungs jutās ļoti pārsteigts, viņš cerēja ieraudzīt lepnu viesnīcu, tomēr, elsdams un pūzdams, pa šaurajām kāpnēm virzījās uz sesto stāvu. Jocīgi, ko tie ārzemnieki tik nesadomā!

Kaķēna Dvēselītes draugs, atslēdzis sestā stāva vajadzīgās durvis, it kā nejauši pagrūda ministra kungu pāri slieksnim. Uzmācās bailes, vai, ieraudzījis vienkāršu telpu, runcis Nevarīša kungs neaizbēg. Tūliņ atslēga noskrapstēja, aizslēdzot durvis iekšpusē, un pārvietojās kaķēna mēteļa kabatā.

Tā bija maza istabiņa, pie vienas sienas - drēbju skapis, pie otras - šaurs dīvāns, istabas vidū - trīsstūrveidīgs galdiņš un tam apkārt trīs vienkārši krēsli. Tā visa greznība, un nekāds ārzemju viesis nebija ieraugāms.

-    Kas tie par jokiem! - ministra kungs iesaucās.

-    Nerunājiet tik skaļi, - aizrādīja kaķēns Daudzzinītis, - nu jau tie runči, kuri mūs gaidīja bēniņos, lai varētu apsargāt šīs durvis, būs nonākuši lejup. Viņiem nepatīk lieks skaļums. Lūdzu, novelciet mēteli un apsēdieties.

Nekādu runču kungu ārpusē nebija, tikai kaķēns Dvēselīte, pirmajā stāvā dzirdējis atslēgas no- skrapstēšanu, skriešus uznesās sestajā stāvā un, pielicis labo ausi cieši durvīm, centās saklausīt, kas tur, iekšpusē, notiek.

-    Ministra kungs, vannas istabu sameklēsiet pats, laika būs diezgan, te nāksies padzīvot kādas trīs nedēļas. Ēdienu personīgi pats piegādāšu siltu. Patīkamu atpūtu! Man jāsteidzas prom.

-    Tā ir nelikumība. Esat nolaupījuši mani lai izspiestu no ministrijas izpirkšanas naudu?

-   Varbūt ministrijas darbinieki neatzītu savu ministru par izpērkamu vērtību. Nav tā kā Nevarlša kungam labpatikas domāt. Mēs vēl tiksimies. Uz redzēšanos!

To pateicis, kaķēns Daudzzinītis atslēdza durvis no iekšpuses un, izgājis ārpusē, steidzīgi tās atkal aizslēdza.

Ministra kungs istabā apsēdās uz cieta, vienkārša krēsla. Pēc tādiem pārdzīvojumiem neviens nevar nostāvēt.

Priekštelpā kaķēnam Dvēselītei draugs sagādāja pārsteigumu, īpaši skaļi sakot:

-    Kungi, jums jāsargā līdz divpadsmitiem nakti, tad ieradīsies citi jūs nomainīt, - to pasacījis, viņš nez kā no sevis dabūja ārā teicienu ļoti rupjā balsi:

-    Kā teiksiet, priekšniek, mēs savu pienākumu izdarīsim.

Kaķēns Dvēselite domāja savu draugu priekšdienās redzēt kā profesoru, bet nu sāka šaubīties, vai Daudzzinītim nepiemīt izcils aktiera talants.

Tās pašas dienas pusdienlaikā Palīdzēšanas ministrijas ministra kunga jaunajā miteklī ieradās kaķēns Daudzzinītis ar kurvītī un dvielī ietītām siltām pusdienām. Uz trīsstūrveida galdiņa viņš nolika bļodiņu putraimu biezputras un krūzīti tējas bez cukura.

Runcis ministrs piecēlās no dīvāna, uz kura bija atlaidies guļus un piegāja galdam.

-    Lūdzu, pusdienas jāēd, kamēr vēl siltas,- kaķēns mudināja.

-    To ēdienu tu sauc par pusdienām? Esmu pieradis citādam ēdienam.

-    Dažreiz no ieradumiem jāatsakās.

-    Nes visu prom, es uz galda pusi pat paskatīties nevaru.

-    Kā kungs vēlas,- kaķēna Dvēselītes draugs Daudzzinītis visu atnesto salika atpakaļ kurvītī un aizgāja.

Vakariņu laikā ministra kungu atkal apciemoja kaķēns Daudzzinītis. Šoreiz uz galda nolika ar cukuru saldinātas tējas krūzīti un šķīvīti ar trim plānām vislētākās rupjmaizes šķēlēm, apziestām ar plānu, gandrīz nesaskatāmu, margarīna kārtiņu.

Ministra kungs tēju izdzēra, bet maizi lika aizvākt.

Nākošā dienā brokastis uz trīsstūra galdiņa nolika kafijas krūzi un divas baltmaizes šķēles ar plānu siera šķēlīti virspusē.

Ministra kungs sāka ēst. Turpinājās viņa barošana ar visvienkāršākajiem ēdieniem, viņš dabūja nogaršot pat ar mizām vārītus kartupeļus, kuru vienīgā piedeva bija sāls trauciņā. Svētdienā kartupeļiem uz šķīvja blakus gulēja neliela kotlete.

Tā tas turpinājās trīs nedēļas. Ministra kungs acīm redzami tievēja. Draugi nolēma: nu ir pienācis laiks gūstekni laist brīvībā, tad redzēs, vai ir guvis kādu mācību.

Lai trīs nedēļu laikā runcis ministra kungs neatpaliktu no sabiedriskās dzīves jaunumiem, viņam piegādāja arī laikrakstus. Palīdzēšanas ministra mīklainā pazušanā Kaķēnijas avīzes izteica dažādus minējumus. Vieni rakstīja, ka ministra kungs esot devies radošā komandējumā uz Lauvēniju, citi apgalvoja, ministra kungs ārstējoties ārzemju kūrortā, tikai nevarēja nosaukt, kurā valstī.

Dienā, kad nolemts ministru atbrīvot, sestā stāva dzīvoklī ieradās abi draugi. Kaķēns Daudzzinītis svinīgi sacīja:

-    Neņem ļaunā un paldies par draudzīgu sadarbošanos. Mēs tikai gribējām jūs iepazīstināt, kā dzīvo tie ar mazajām algām.

-    Tu teici - sadarbošanos? - ministra kungs pārvaicāja, - domāju, mūsu sadarbošanās turpināsies labvēlīgā virzienā, - ministra kungs, īpaši nedomāja, kādas nepatikšanas sagaida abus kaķēnus, bet pašam sava goda nosargāšana pirmā vietā. Tālāk viņš teica: - Nav nekāds gods ļauties sevi tā apmānīt, kā izdarījāt jūs. Es stāstīšu par ārstēšanos ārzemēs. Jūs, cerams, neesat izpļāpājušies?

-    Neesam, - abi kaķēni ierunājās reizē, - tad jau mēs neko nebūtu varējuši izdarīt.

-    Nu tad tā, par šo gadījumu klusēšana no manas puses un no jūsējās ari. Vai apsolāties?

-    Apsolāmies!

Sagūstītāji un gūsteknis šķīrās draudzīgi.

Drīz pēc runča Palīdzēšanas ministra kunga atgriešanās darbā atkal rakstīja visi laikraksti. Tie ziņoja, ka ministra kungs atgriezies no sanatorijas, enerģiski ķēries pie darba un veicot pasākumus mazatalgoto palīdzībai.

Rūķītim Būķītim kaķēns Dvēselīte savu noslēpumu nestāstīja, mierinot sevi, ka tā nav neuzticēšanās draugam, bet ir kaķa cienīga vārda turēšana, jo viņi abi ar draugu kaķēnu Daudzzinlti ministra kungam apsolīja neizpļāpāties.

A rī rūķus reizēm piemeklē bezmiegs

Debesis kavējās lietus mākoņus nomainīt ar sniega mākoņiem, bet tas neattālināja Ziemssvētku tuvošanos, kā vienmēr, tie nāks un atnāks paredzētajā laikā un pieklauvēs pie katrām durvīm.

Tonakt Rūķītis Būķītis nevarēja un nevarēja aizmigt. Brīžiem spilvens šķita pārāk ciets, arī sega kļuvusi smagāka. Būķītis grozījās no vieniem sāniem uz otriem, bet guļvieta, pēc viņa domām, kā bija, tā palika vainīga par miega neatnākšanu. Patiesībā vaina meklējama citur - Būķītim izklausījās, it kā no tālienes dzird Ziemsvētku tuvošanās soļus. Drīz jādodas atpakaļ uz Rūķēniju, bet viņu nomocīja doma: vai abi ar kaķēnu Dvēselīti darījuši visu, lai pēc iespējas lielākā kaķēniešu skaitā mājvietu rastu labestība un godīgums.

Būķītis saprata, bez palīdzības no ārpuses šonakt bezmiegu aizdzīt prom neizdosies. Un tad iedomājās - viņa istabā taču tagad dzīvo arī Valsts Domes televizors. Varbūt naktī tiek pārraidīts iemidzināšanai piemērots raidījums?

Rūķītis, žigli piecēlies, ieslēdza televizoru un tūliņ atpakaļ gultā. Bija redzams tikai zils ekrāns, tad televizors runās pats.

-    Uzmanību! Uzmanību! - tādus vārdus zilais ekrāns iesūtīja istabā, un tie nemaz neveicināja iemigšanu, gluži otrādi - dzina to prom.

Televizors turpināja:

-    Mani darba biedri, visas Kaķēnijas televizori, lūdzu, nezaudējiet mūsu darba lepnumu un godīgumu! Neļaujiet savos ekrānos iesūtīt reklāmas, kuras mudina - labāk ar ko labu nedalīties ar citiem. Atvainojiet par vēlo traucējumu. Ar labu nakti! - Televizors, savu pateicis, izslēdzās.

Rūķītis Būķītis nopriecājās - vēl viens palīgs viņa uzdevuma veikšanai pieteicies. Viņš pasmaidīja, spilvens vairs nelikās ciets, sega nebija par smagu, un tūliņ atnāca arī miegs.

Notikums ezermalā

Otrā rīta Rūķītis Būķītis, spirgts un mundrs, iegāja virtuvē, kur kaķēns Dvēselīte jau licis vārīties tējas ūdenim, skatījās ledusskapī un domāja par brokastīm. Todien bija viņa ēdienu gatavošanas reize. Kaķēnu iztraucēja žirgts:

-    Labrīt!

-    Labrīt! - kaķēns pagrieza muguru ledusskapim un tā ieraudzīja, kas notiek aiz loga.

-    Skaties Būķīt! Sniegs! Sniegs!

Abi draugi brītiņu vēroja, kā mazas mazītiņas sniega piciņas, riņķojot gaisā meklēja vietu, kur nosēsties zemē. Ar to rītu tas sākās… debesis atdeva savu parādu Kaķēnijai. Ilgi bija kavējušās sūtīt zemei sniegu. Vairākas dienas sniga, arī naktīs. Kaķēna Dvēselītes dārzs kļuva brienams, nevarēja iztikt bez sniega lāpstas palīdzības. Vajadzēja attīrīt celiņu līdz malkas šķūnītim, nevarēja aizmirst arī blakus durvis, aiz kurām glabājās dārza darbarīki un visādi instrumenti. Bija jāatrok arī taciņa, pa kuru staigāja uz skolu un veikaliem.

Rūķītis Būķītis nolika atpūsties lielo kladi, kurā pierakstīja paveikto. Viņam radās jauns uzdevums. Katru dienu Rūķītis apstaigāja lielveikalus un par līdzņemto zelta naudu pirka siltās drēbes. Tās. sapakotas lielās pakās, nodeva Palīdzēšanas ministrijā - tur zinās, kas jādara tālāk.

Ari ziema strādāja savu darbu: apklājusi zemi ar biezu sniega kārtu, upēm un ezeriem ūdens virskārtu pārvērta ledū. Sākumā ledus bija plāns, bet vai ziemai dienu pietrūks, ja reiz pa īstam atnākusi uz palikšanu.

Kaķēna mājiņa un arī skola atradās galvaspilsētas Runcības nomalē. Nav jābrīnās, ja netālu no skolas sev vietu izvēlējies neliels, kokiem apaudzis ezers.

Vienudien kaķēns Dvēselīte mājupceļā no skolas nolēma aiziet paskatīties ziemu ezermalā.

Viņam patika vērot apsnigušus kokus. Nebija vēl nonācis līdz ezermalai, kad izdzirda izmisušu saucienu:

-    Palīgā! Palīgā!

Skriešus kaķēns steidzās uz to vietu, no kuras nāca palīgā sauciens. Tur viņš netālu no krastmalas ieraudzīja salūzušā ledū ķepurojamies mazo kaķēnu Incīti. Dvēselīte zibenīgi norāva savu mētelīti un, apgūlies uz ledus, rāpojot tuvojās Incītim.

-    Neuztraucies, - glābējs mierināja nelaimē iekļuvušo, - tev pasniegšu savu mēteli, tu pieķeries

*

tam un es tevi izvilkšu.

Tas nemaz nenācās viegli, izbijies Incīti mēģināja tikt uz priekšu tuvāk krastmalai, bet ledus gabali viņa ceļā atkal salūza.

Palīdzēja Dievs, un slapjo, pārbijušos Incīti izdevās aizvilkt līdz krastam. Abi slapji, nosaluši, tie, cik ātri vien spēja, skrēja uz Dvēselītes māju, kura par laimi nebija tālu.

Mājās Incītim noģērba izmirkušās drēbes, pēc tam noguldīja uz dīvāna un apsedza ar siltu segu. To padarījis, kaķēns Dvēselīte arī pats apmainīja savas slapjās drēbes pret sausām.

Kaķēns Incītis pēc briesmīgā pārbīļa bija saldi iemidzis, kad, telefona atsaukta, ieradās māmiņa.

Ieraudzījusi savu izglābto Incīti, viņa apkampa kaķēnu Dvēselīti, un no acīm viņai aumaļām ripoja asaru lāses. Šņukstēdama viņa vairākkārt izteica vienus un tos pašus vārdus:

-    Paldies! Es lepojos ar tevi.

Incīša mamma par notikušo neklusēja un otrā dienā laikrakstā «Labrīt, Kaķēnija" žurnāliste baltā kaķenīte aprakstīja šo gadījumu. Neiztrūka arī brīdinājums neiet uz plāna ledus ziemas sākumā, un pavasarī tikpat bīstams ir čaugans ledus.

Vakarā, izlasījis Zilactiņas ziņojumu, ari Rūķītis Būķītis sacīja kaķēnam Dvēselītei:

-    Es lepojos ar tevi.

Rūķītis Buķītis atvadās no kaķēnijas

Atnāca tā diena, kad Rūķītis Būķitis, sakravājis ceļa somu, uzģērbis siltos zābakus, atvadījās no kaķēna:

-     Paldies tev par palīdzēšanu. Ir pienācis laiks, kad jāatklājas noslēpumam, ko glabāju pie sevis, - Būķitis pasniedza kaķēnam lielu atslēgu, pēc tam aploksni, kurai uzraksts „Noslēpums". Tad turpināja iesākto runu, - aploksni tu drīksti atvērt tikai tad, kad būšu aizgājis no tavas mājiņas tik tālu, lai tu mani vairs nevarētu saskatīt, citādi noslēpums zaudēs savu spēku.

-    Vai noslēpumu tā vienkārši var iesprostot aploksnē? - kaķēns brīnījās.

-    Pats redzēsi, reizēm to var.

Abi draugi apkampās, kautrīgi nobirdināja pa atvadīšanās asarai un tad Būķitis uzvilka mēteli. Neko vairs citu nevarēja darīt, bija jāatver durvis promiešanai.

Kaķēns Dvēselīte stāvēja pie sava namiņa ārdurvīm un skatījās Būķīša aiziešanā. Pagājis dažus soļus, Būķitis pagriezās ar seju pret kaķēnu un draugam uzsauca:

-    Gudrības koka sēklas es tomēr tev atsūtīšu, - to pateicis, viņš neatskatoties gāja tālāk un tālāk.

rūķīša Būkīša

aploksnē iesprostotais noslēpums

Kad aizejošo Rūķīti Būķīti kaķēna acis vairs nevarēja noķert, viņš iesteidzās istabā un pat neapsēdies atvēra aploksni «Noslēpums". No atvērtās aploksnes uz grīdas nolidoja divas mazākas aplok- snītes, tās pacēlis, kaķēns lasīja, vienai uzraksts ziņoja - „īpašas šķirnes reti sastopama labestības koka viena sēkla. Glabāt uzmanīgi!"

Otrai aploksnītei uzraksts - «Rīkošanās pamācība". Pamācību lasot, kaķēns apsēdās, un, noskaidrojis, kas darāms, tūliņ zvanīja draugam Daudzzinītim un bez liekiem ievadiem telefona klausulē ziņoja:

-    Tev vienpadsmitos vakarā šodien, silti saģērbtam, jāierodas pie manis. Pasaki vecākiem, varbūt mājās pārradīsies tikai rīta pusē. Mums abiem jāveic Rūķīša Būķīša uzdevums.

-    Varbūt pateiksi, kāda persona slēpjas aiz vārdiem „pie manis"?

-    Neizliecies, manu balsi tu pazini tūliņ.

-   Tad vismaz pasaki, kāds uzdevums veicams?

-    To iepriekš nedrīkstu stāstīt, pats visu redzēsi.

Trīs minūtes pāri vienpadsmitiem vakarā kaķēns Dvēselīte aizslēdza savas mājas ārdurvis. Blakus stāvošais draugs Daudzzinītis katrā priekšķepā stingri turēja pa lielam tukšam grozam.

Kaķēns Dvēselīte pārbaudījis, vai mēteļa kabatā vēl arvien ir Būķīša dotā vēstule un atslēga. Draugi pa biezo sniega paklāju aizbrida līdz platai, no sniega attīrītai ielai. Nu iešana nesagādāja grūtumu. Pat Mēness labvēlīgi apgaismoja ceļu, nemaz nedomājot nosnausties aiz kāda mākoņa. Patiesībā Mēness apgaismoja gājējiem ceļu ziņkārības mudināts:

-    Uz kurieni tie abi nakts laikā ies? Kāpēc līdzi paņēmuši tukšus grozus? Pēc laupītājiem, kam grozi vajadzīgi zagtas mantas ielikšanai, viņi diez kā neizskatās, bet ko var zināt…

Labu laiku abi kaķēni gāja tā, it kā otrs nemaz nebūtu blakus. Kaķēns Dvēselīte domāja par tuvāko notikumu, kaut izdotos paveikt visu, kā rakstījis Būķītis

Toties kaķēns Daudzzinītis, kā jau tas piederas viņa uzvārdam, domāja par tālāku nākotni.

-    Klausies, - viņš pievērsa sev drauga uzmanību, - es domāju, kad mēs abi izaugsim lieli un būsim Valsts Domes deputāti, mēs strādāsim citādi.

-    Kā tas ir citādi?

-    Mēs domāsim nevis, pirmkārt, par savu labumu, bet par visiem Kaķēnijas iemītniekiem.

-    Kā tas ir - par visiem?

-    Domāsim arī par nabadzīgajiem.

-    To varu teikt droši - tu varbūt būsi deputāts, bet es… nekad. Man nav tāda rakstura.

-    To vis nevar zināt…

Ar šo teicienu saruna pārtrūka, un draugi atkal gāja klusējot. Mēness vēl arvien gājējiem sekoja un dusmojās:

-    Kāpēc viņiem jāiet tik garu ceļa gabalu, būtu drīzāk darījuši to, kas viņiem padomā. Turpat stundu gājuši, abi kaķēni nonāca Kaķēnijas galvaspilsētas Runcības lielajā laukumā, kurā

katru gadu rīkojās Ziemsvētku tirdziņš.

Laukuma pašā vidū stāvēja liela egle, kā balles dāma izgreznojusies ar visādiem spožumiem. Kad kaķēns Dvēselīte piegāja cieši blakus eglei, draugs pavaicāja:

-    Kāpēc mums jādara to, ko mums jādara tieši naktī? - un viņš skaļi nožāvājās.

-    Arī tu reizēm kaut ko pavisam vienkāršu nesaproti. Mums vajadzīgs tukšs laukums, lai nebūtu liecinieku. Tūliņ tev vairs nebūs laika žāvāties.

Par Mēnesi kā notikumu liecinieku kaķēns Dvēselīte neiedomājās, un ja iedomātos, tas pasākuma veikšanu neietekmētu, Mēness nav tā persona, kura sarunājas ar kaķēniešiem.

Kaķēns Dvēselīte, kā vēstulē teikts, pagāja piecus soļus pa labi no egles, tad sacīja draugam:

-    Tagad skaties, no šīs aploksnes paņemšu vienīgo sēklu un ielikšu sniegā, tad būs ko redzēt…

Ļoti retās brlnumbumbieru šķirnes sēkla izdīga pāris minūšu laikā, netālu no svētku egles izauga koks, piecas reizes lielāks nekā vasarā. Tūliņ uzziedēja ziliem, tulpei līdzīgiem ziediem, steidzīgi nogatavināja dzeltenus bumbierus un, tūdaļ tos nobirdinājis sniegā, pazuda kā nebijis. Kaķēni brī- numaugļus salasījuši, nodeva tos lielo grozu glabāšanā.

Daudzzinītis īpaši pārsteigts nejutās, visa Kaķēnija zināja par brīnumkokiem, bet Mēness? Viņam vasarā šādu brīnumu negadījās redzēt, nu viņš bija ļoti pārsteigts, tāpēc brīnoties gandrīz nokrita uz zemes. Par laimi, kritiena sākumā atjēdzās un paspēja noturēties debesīs.

-    Un ko tālāk? - jautāja kaķēns Daudzzinītis.

-     Tagad… - kaķēns Dvēselīte izņēma no kabatas Būķīša dāvināto atslēgu, - tagad mums jāsameklē kiosks, kuram uzraksts: „Visai pasaulei vēlam priecīgus Ziemsvētkus un laimīgu Jauno gadu."

Līdzko kaķēns Dvēselīte atslēdza kioska durvis, viņa draugs tūliņ saprata: nu brīnumbumbie- riem no kurvjiem jāceļo uz kioska plauktiem. Kad to izdarīja, Daudzzinītim radās jautājums:

-    Kas gaidāms turpmāk?

-    Aizslēgsim kiosku un iesim mājup.

-    Kāda jēga mūsu nakts gājienam?

-     Jēga tāda, - Dvēselīte atbildēja, - rītdien tirgosim bumbierus kā pavisam parastus. - Visa Kaķēnija no laikrakstiem uzzinājusi par rūķīša aiziešanu un arī par brīnumkoku neaugšanu ziemā.

-    Kāds no mūsu tirgošanās labums? Mēs taču nedomājam naudu pelnīt.

-    Vai nesaprati: pārdotie labestības bumbieri savu darbu darīs.

-    Tagad saprotu.

-    Vai tu kādreiz esi kaut ko nesapratis?

Otrā dienā abi kaķēni brīnumskaistos bumbierus pārdeva vienā stundā. Ietirgoto naudu atdeva tuvākā mazo kaķīšu bērnudārza audzinātājai. Viņa labāk zinās, kā to izlietot Ziemsvētku sagaidīšanai.

Ziemsvētki tuvojās ātriem soļiem, un tie atnāca savādāki kā citus gadus. Agrāk tā vien šķita it kā svētki Kaķēnijā domāti tam, lai tirgotāji varētu sapelnīt naudu. Bet šoreiz, par lielu brīnumu, pat veikalnieki daļu savas preces dāvāja mazāk turīgajiem un vientuļiem, veciem kaķiem, lai arī viņi sajustu svētkus. Pat kaķus bezpajumtniekus neaizmirsa, vairākās vietās Runclbā un citās lielākās pilsētās viņi dabūja siltās pusdienas un ziemas apģērbu.

Žurnāliste baltā kaķenīte Zilactiņa sacerēja jūsmīgu rakstu avīzei ,.LabrIt, Kaķēnija". Viņa rakstīja par brīnumu. Ziemsvētku priekšlaikā nekad neesot bijusi tik liela labestības izpausme kā šogad. Kaķēnieši rūpējušies, lai svētki ienāktu visās mājās.

PĀRSTEIGUMS

Ziemsvētkos kaķēna Dvēselītes mājiņa piepildījās tik pilna ar prieku, ka tur nevarētu atrasties brīva vietiņa vēl kādam priekam vai pārsteigumam. Prieka iemeslu pat vairāk nekā vajadzētu vienam kaķēnam.

Vispirms laikrakstos rakstītais liecināja par brīnumbumbieru godam veikto darbu. Pats lielākais prieks tāds - ar ceļa somām apkrāvušies, ieradās kaķēna Dvēselītes vecāki, un, tas svarīgākais, apsolījās uz Vāverēniju atpakaļ nebraukt.

Svētku mielasta galdu klāja kaķēna istabā. Nesot no virtuves pilnos šķīvjus un bļodas, Dvēselīšu ģimene runāja, varbūt nākošgad Ziemsvētkus varēšot sagaidīt ar Vāverēnijā sapelnīto naudu uzbūvētās piebūves dzīvojamā istabā.

Kaķu Dvēselīšu ģimene pilnā sastāvā apsēdās pie svētku galda. Nepaspēja vēl nogaršot mielastu, kad atskanēja durvju zvans.

Kaķēns Dvēselīte kā jaunākais atvēra ārdurvis, aiz tām viņš ieraudzīja pastnieku runci Čaklumu.

- Lūdzu, parakstieties, ir pienācis sūtījums no Rūķēnijas, - pastnieks sniedza lapu parakstam.

Ienesis istabā paku, kaķēns pabrīnījās, - kāpēc tik liela? Vai gudrības koka sēklas, ko solījās atsūtīt Rūķītis Būķītis ir tādas milzenes? Paku nolika uz dīvāna un atsaiņoja, tur ieraudzīja nelielu kastīti, tai aukliņā piestiprināta aploksne ar uzrakstu «Lietošanas apmācība". Otrs, krietni lielāks iesaiņojums, ietīts necaurspīdīgā, zeltītā papīrā, un izskatījās grāmatai līdzīgs.

Vispirms kaķēns apskatīja mazāko sūtījumu. Kastīte ar uzrakstu «Gudrības koka sēklas", līdz malām pilna ar brūnām, zirņiem līdzīgām sēklām. Ieskatījās arī lietošanas pamācībā. Tajā numurētas desmit pamācības.

Pirmā: Gudrības koki jāsēj laikā no piektā līdz divdesmitajam maijam. Pirmais aizrādījums bija stingrs pamatojums, lai tālāk nelasīto tekstu atdotu atpakaļ aploksnei. Nākošajam gadam domātās pamācības nav ko lasīt, tikpat aizmirsīsies.

Arī kaķēna vecāki ziņkārīgi gaidīja, ko rādīs otra paka. Visi ieraudzīja tīra zelta rāmī ierāmētu baltu, greznu papīru ar ierakstu zeltītiem burtiem.

2007■ gada 23 '

22 decembrī

Kaķēns Dvēselīte skaļi lasīja:

Tas tik bija pārsteigums! Pats karalis parakstījies! Par goda rakstu kaķēna Dvēselītes vecāki priecājās vairāk nekā pats kaķēns.

Dvēselīte piegāja pie telefona. Lielais pārsteigums jādara zināms draugam. Jau paņēma klausuli, bet nolika to atpakaļ.

-     Ja Daudzzinltis nesaņems Goda rakstu, viņš varbūt apvainosies, - tā nodomājis, Dvēselīte izlēma noklusēt Rūķēnijas sūtījumu. Goda rakstu piekāra pie sienas nevis savā, bet vecāku istabā. Tieši tobrīd, kad kaķēns Dvēselīte atdeva pārsteigumu sienai, pastnieks runcis Čaklums piezvanīja kaķu Daudzzinīšu mājas durvīm.

Līdzko Dvēselītes draugs izlasīja sūtījumu, tūliņ piezvanīja savam labākajam draugam. Nākamajam profesoram Daudzzinltim radās secinājums: ja tādu goda rakstu vēl nav saņēmis, tad noteikti dabūs arī kaķēns Dvēselīte.

Pacēlis telefona klausuli, kaķēns Dvēselīte izdzirda pazīstamu balsi:

-    Vai tu jau saņēmi Rūķēnijas pārsteigumu?

-    Kādu pārsteigumu? - Dvēselīte izlikās neko nezinām.

-    Tad drīz saņemsi Rūķēnijas karaļa goda rakstu, es savējo izlasīju.

-    Ak, tu par to, jā, manējais pagodinājums jau dekorē sienu.

-    Kāpēc man nepiezvanīji par to?

-    Biju pārliecināts: tu, kā vienmēr, tāpat jau visu zini.

-    Ja es tā visu zinu, tad atļaujos aizrādīt: neaizmirsti, mums rītdien veicams svētku pasākums.

-    Atceros, jau atceros. Ar labu nakti!

-    Ar labu nakti!

Saruna beidzās.

pasākums

Pirmajos Ziemsvētkos, brokastojot, kaķēns Dvēselīte jautāja:

-    Māmiņ, kā var dalīties ar prieku? Tu mani mācīji - ar labo jādalās.

-   Tas nemaz nav neizdarāms, jācenšas kaut vai mazu, tomēr prieku sagādāt ari citiem.

-    Vai jūs nedusmosities, ja šodien visu dienu būšu prom no mājas. Mēs ar kaķēnu Daudzzinlti norunājām svētkos apciemot Runcības vecos vientuļos kaķus. Saraksts ir ļoti garš. Varbūt kādam no viņiem vajag ko palīdzēt vai vienkārši tikai parunāties, varbūt kaut kas jāatnes no veikala. Man ir no jūsu Vāverēnijas sūtījumiem iekrāta nauda.

-    Kā tu vari domāt par dusmošanos, mēs varam tikai priecāties, ja mūsu kaķēns palīdz citiem, - sacīja tētis runcis Dvēselīte.

Tā šis jautājums tika izlemts.

Mēness jau iesāka savu nakts pastaigu, kad draugi kaķēni, pabijuši neskaitāmos dzīvoklīšos, stāvēja uz ielas netālu no kaķēna Dvēselītes mājas.

-    Esmu tik daudz šodien runājis, tagad laikam visu nedēļu nevarēšu pateikt ne vārda, - kaķēns Dvēselīte pirms atvadīšanās pateica.

-    Redzi, Mēness uz mums skatās, - sacīja kaķēns Daudzzinltis, - pasaki viņam vismaz vienu teikumu.

Kaķēns Dvēselīte skatījās uz Mēnesi, un, cik vien skaļi varēdams, sacīja:

-    Paklausies, Mēnesi, iznēsā tādu sveicienu no mums abiem:

-    Laimīgu Jauno 2008. gadu visai pasaulei!

Draugiem kaķēniem izskatījās, ka Mēness pasmaida.

pie manis ierodas ciemiņš

Manā istabā ieskrien durvju zvana skaņa. Šoreiz zvans nestrādā negaidīti, ir sarunāta tikšanās. Atvērusi durvis redzu gaidīto ciemiņu - Kaķēnijas žurnālisti balto kaķenīti Zilactiņas jaunkundzi. Tāpat kā tiekoties pirmo reizi, viss, sākot no cepures līdz zābaciņiem, viņai ir balts.

Sasveicināmies.

Kad Zilactiņa priekšnamā atstājusi savu balto mētelīti, apsēžamies istabā, katra savā galda pusē.

-     Vispirms izsaku paldies, ka neatteicāties izlasīt Runča Sapņotāja manuskriptu. Ja drīkstu to jautāt, tad gribētu zināt, vai jūs ticējāt Sapņotāja stāstījumam? - pirmā ierunājās žurnālistes jaunkundze.

-    Cik sapratu, Runcis Sapņotājs ir ilggadīgs Kaķēnijas iedzīvotājs un daudz redzējis. Man nebija iemesla viņam nenoticēt.

-    Patīkami to dzirdēt. Vai jums radās priekšstats par dzīvi Kaķēnijā?

-    Nebija grūti iedzīvoties Kaķēnijas notikumos, es tur saskatīju kaut ko pazīstamu.

-    Pateicos. Sapņotājam patiks to dzirdēt manā atstāstījumā.

-    Vai mazajiem kaķīšiem Runča Sapņotāja Kaķēnijas vēstures apraksts varētu interesēt?

-    To grūti pateikt. Domāju, mazie kaķīši ir dažādi, un tāpēc viņu patikšana arī ir dažāda, bet mazajiem kaķīšiem savas valsts vēsture būtu jāpazīst no visām pusēm. Vienpusīga vēstures mācīšana iemāca būt divkosīgam - runāt vienu, bet darīt citu.

-    Vai ieverojāt arī ko maziem kaķīšiem derīgu?

-     Es, tāpat kā Runcis Sapņotājs, domāju: mazuļi no agras bērnības jābaro ar labestību un godīgumu.

-    Savādi, vairākos jautājumos jūs domājat tāpat kā Runcis Sapņotājs, - žurnāliste baltā kaķenīte Zilactiņas jaunkundze pabrīnījās.

Mēs vēl bridi pārrunājām šo un to, tad baltā kaķenīte laipni atvadījās, nosakot: "Varbūt mēs kādreiz tiksimies".

Content

Kļava Mirdza Kaķēnijas pasaka

Tas notika pirms sākās  kēnijas pasaka

Runcis sapņotājs Kaķēnijas pasaka Jaunāko laiku vēsture mazajiem kaķēniem

Parasta ikdiena

kaķēnijā ierodas rūķītis Būķītis

Rūķītis Būķītis iepazīstas ar mājas saimnieku

Valsts Domes televizors sācis rīkoties

Rūķītis Būķītis aprunajas ar ministra kungu, un kaķēna Dvēselītes pieliekamā brīnumābolu grozā par vienu kļūst mazāk

Pirma neveiksme

kaķēna dvēselītes izbīlis

Notikums mazo kaķīšu bērnudārzā

Vasara aizskrien ātri

Saruna saulrietā

kaķēna Dvēselītes noslēpums

rūķīša Būkīša aploksnē iesprostotais noslēpums

PĀRSTEIGUMS

pasākums

pie manis ierodas ciemiņš